Salahkah Anwar Terus Mengejar Cita-Cita Jadi PM?

 Kejutan yang dilakukan oleh Anwar Ibrahim dengan bertanding di DUN Kajang dan kemungkinan besar menjadi Menteri Besar Selangor selepas itu, membuatkan orangramai bercakap kembali mengenai cita-citanya mahu menjadi Perdana Menteri. Dalam PRU 13 lalu, cita-cita Anwar itu tidak kesampaian berikutan jumlah kerusi yang dimenangi oleh PR hanyalah 89 berbanding BN sebanyak 133.
Meskipun kekurangan bilangan kerusi tetapi dengan penguasaan undi popular sebanyak 51 peratus, lantas menyebabkan Anwar menangguhkan persaraannya. Beliau barangkali meyakini peluang sebenarnya ialah pada PRU 14.
Meskipun tidak berjaya menggapai cita-cita ke Putrajaya, Anwar tetap penting dalam perjalanan politik negara. Beliau tidak tenggelam begitu sahaja. Berita mengenainya jarang tidak menarik perhatian ramai. Dengan berjawatan Ketua Pembangkang, beliau sering bercakap mengenai perpaduan, konsensus nasional, kritikannya terhadap Najib, teguran kepada kerajaan dan sebagainya dan semuanya menjadi berita yang diperbualkan rakyat. Malah kejadian beliau dihalang memasuki negara Jepun juga menjadi bahan berita yang menarik dan ini membuktikan Anwar masih merupakan bahan berita yang menarik, di sebalik kegagalannya dalam PRU 13 lalu.
Jika Mahathir sering dikatakan sebagai sumber berita yang menarik bagi akhbar dan media baru, Anwar mungkin berada di kedudukan kedua dalam perkara ini.
Namun sejak berita mengenai kekosongan kerusi DUN Kajang dan diikuti dengan keputusan rasmi beliau bertanding di kerusi itu, Anwar kembali menjadi sorotan ramai. Beliau menjadi pehatian media dan berita mengenainya dikejar setiap saat oleh pencari berita, tidak kira yang memihak atau memperlekehnya. Beliau dilaporkan akan menjadi Menteri Besar Selangor dan akan menjadikan jawatan itu sebagai tangga untuk melangkah ke Putrajaya pula.
Mahathir sendiri mengakui hakikat itu dengan menyatakan keupayaan mentadbir negeri dengan baik akan dijadikan tiket bagi membuktikan kemampuannya mentadbir negara pula. Tambah Mahathir, jawatan Menteri Besar Selangor hanyalah tangga untuk Anwar mengejar cita-citanya yang sebenar iaitu menjadi Perdana Menteri.
Bekas Menteri Penerangan, Zainuddin Maidin atau juga mengakui hakikat yang sama dengan membayangkan melalui jawatan Menteri Besar yang disandangnya, Anwar akan menjadi pencabar yang hebat untuk merampas kerusi Perdana Menteri yang kini disandang oleh Najib Razak.
Dalam masa yang sama, menyedari bahawa jawatan Menteri Besar mungkin memberi kelebihan kepada Anwar dan Pakatan Rakyat dalam PRU 14 nanti, usaha menghalangnya menduduki kerusi itu turut dibuat. Untuk BN menewaskan Anwar di Kajang, mungkin sesuatu yang mustahil berdasarkan mood dan kedudukan BN yang tidak popular ketika itu, lantas usaha menghasut mengenai kuasa Sultan Selangor pula dilakukan.
Ahli akademik, peguam, pemimpin NGO dan peguam pencen tiba-tiba ghairah membuat tafsiran mengenai kuasa Sultan Selangor dalam melantik Menteri Besar. Semua mereka memberi hujah yang cenderung untuk menghalang Anwar daripada menjadi Menteri Besar dengan memberi bayangan Sultan ada hak menolak Anwar dan memilih calon yang disukai oleh baginda.
Mereka yang memberi hujah dan pandangan ini bukan saja menampakkan warna yang jelas sebagai pro BN dan tidak mahu Anwar menjadi Menteri Besar dengan harapan Sultan akan menerima bulat-bulat hujah dan tafsiran mereka tanpa menyedari bahawa Sultan juga ada kebijaksanaan sendiri di samping baginda juga mempunyai penasihat-penasihat yang cukup arif mengenai undang-undang serta perlembagaan negeri.
Tenampak ketakutan yang amat sangat di kalangan sesetengah pihak kiranya Anwar berjaya menduduki kerusi Menteri besar Selangor akan memudahkan lagi laluannya menuju Putrajaya.
Menghalang Anwar daripada menjadi Menteri Besar sepatutnya dilakukan dengan usaha yang lebih keras bagi memastikan beliau tewas di Kajang dan bukannya dengan cuba menghasut Sultan atau mengajar baginda mengenai tafsiran undang-undang dan perlembagaan negeri.
Soal sama ada percaturan Anwar kali ini akan memudah akan menyulitkan lagi matlamatnya ke Putrajaya biarlah masa dan takdir Tuhan yang menentukannya. Tetapi Anwar memang seorang yang tidak mudah putus asa serta mempunyai daya juang yang tinggi. Beberapa bekas menteri turut melahirkan kekaguman terhadap daya juang Anwar dan berkata, jika mereka yang dihadapkan dengan pelbagai cabaran dan dugaan seperti itu, sudah lama mengambil jalan berundur dan mengalah saja.
Di sebalik pelbagai cabaran, dugaan serta masalah yang membelenggunya, sumbangan beliau juga sebenarnya adalah besar. Anwar telah berjaya mewujudkan barisan pembangkang yang kuat melalui kesepakatan beberapa parti dan ini amat baik dalam sistem demokrasi. Kewujudan pembangkang yang kuat dan tidak berjaya dibentuk oleh mana-mana pemimpin sebelum ini telah menyumbang beberapa faedah yang bermanfaat kepada rakyat dan ini haruslah diakui sebagai sumbangan terbesarnya kepada rakyat dan negara.
Melalui kekuatan pembangkang ini, kerajaan menjadi lebih bertanggungjawab dan tidak boleh lagi bertindak sesuka hati mentadbir negara. Tindakan kerajaan mewujudkan BR1M serta pelbagai bentuk bantuan lainnya, menukar pinjaman tabung PTPTN menjadi biasiswa dan lain-lainnya tidak lain adalah bertujuan untuk menunjukkan kerajaan lebih prihatin kepada rakyat bawahan dan menyaingi janji yang dilakukan oleh pembangkang.
Sekiranya kekuatan pembangkang ini berterusan dan politik kita menjadi sistem dua parti iaitu BN dan PR, nikmat yang diperolehi oleh rakyat tentulah lebih berganda lagi. Sesiapa yang menjadi kerajaan akan berusaha memberikan yang terbaik kepada rakyat agar dalam pilihanraya yang seterusnya mereka terus diberikan sokongan.
Mana-mana kerajaan yang tidak baik, tidak amanah dan tidak menunaikan janji pula boleh ditukar oleh rakyat dengan memberi peluang kepada parti lain pula menjadi kerajaan. Inilah sistem yang telah menjadi amalan di beberapa negara maju sekarang ini.
Dalam konteks negara kita, walaupun pengejaran cita-cita Anwar menjadi Perdana Menteri tidak dinafikan mempunyai unsur untuk kepuasan peribadi dan matlamat yang dipendam sejak sekian lama tetapi memandangkan bersamanya turut berkembang suasana politik yang semakin matang, faedah untuk rakyat juga turut ada.
Ini kerana Anwar dan Pakatan Rakyat, dalam usaha menarik sokongan, telah menjanjikan perlbagai faedah serta pembaharuan untuk rakyat dan negara jika mereka diberi kuasa. Kiranya janji-janji itu diyakini dapat ditunaikan dan pembaharuan yang dijanjikan juga boleh menjadi kenyataan, tidak mustahil mereka mampu mengungguli kuasa.
Setelah kuasa diperolehi pula, sekiranya ia gagal ditunaikan, rakyat juga mempunyai pilihan untuk kembali menerima BN semula. Namun kiranya mereka mampu menunaikan janji dan terbukti menggembirakan rakyat, sokongan akan terus diterima.
Sistem dua parti dan kerajaan yang boleh bertukar ganti harus diakui lebih baik daripada membiarkan sesebuah kerajaan memerintah selama 50 atau 100 tahun tanpa henti-hentinya. Inilah yang seharusnya difahami di sebalik Anwar terus berusaha mengejar cita-citanya. (SH 03/02/2014)

0

0

votes
Article Rating
Kongsikan artikel ini


Pilihanraya, Hari Raya Dan Hantu Raya

 Pilihanraya kecil DUN Kajang barangkali merupakan pilihanraya paling unik dan menarik. Sejak rakyat Malaysia mengenal apa itu pilihanraya, inilah pilihanraya yang paling menjadi tumpuan dan diperbualkan ramai orang. Menariknya pilihanraya kecil ini tentu faktor utamanya ialah kerana Anwar Ibrahim bertanding di situ.
Dengan Anwar bertanding dan dikhabarkan akan menjadi Menteri Besar Selangor selepas itu dan kemudian dijadikan laluan menawan Putrajaya, bukan saja UMNO dan BN yang kepanasan dan terasa bahangnya, malah rakan-rakan dalam Pakatan Rakyat juga ada turut terlompat seolah-olah kejutan yang berlaku membuatkan mereka tergeletek sama.
Pilihanraya bagi orang politik adalah umpama hari raya. Ini kerana ketika pilihanraya, sentiasa meriah dengan makan minum, baju T dan topi yang silih berganti serta duit belanja yang boleh diminta sesuka hati.
Baik pilihanraya besar atau pilihanraya kecil, itulah resam dan kelazimannya.
Dalam pilihanraya DUN Kajang ini, walaupun ia hanya hanya sebuah pilihanraya kecil, faktor Anwar dan kerusi Menteri Besar yang direbutkan menjadikan ianya menarik dan diberikan tumpuan. Meskipun Anwar diramalkan tidak mempunyai banyak masalah untuk menang, namun kempen dan gerak kerja sudah pun bermula.
Kemeriahan yang dibawa bersama kehadiran Anwar ke Kajang bukan saja menyebabkan orang berpusu-pusu ke bandar itu, malah peniaga makanan, penjual baju T dan topi yang berkaitan Kajang atau mempunyai gambar wajah Anwar, dilaporkan mulai sibuk menambah bekalan bagi memenuhi permintaan yang dijangka meningkat.
Jika BN sudah memutuskan turut bertanding nanti, kemeriahan Kajang tentunya lebih berganda. Di sebalik tidak ramai yang yakin BN mampu meraih kemenangan, namun sebagai kerajaan BN pastinya tidak memandang randah pilihanraya ini, lebih-lebih lagi lawan yang dihadapi ialah Anwar. Kempen, gerak kerja, majlis perasmian itu ini dah pelbagai peruntukan sudah pasti melimpah ruah. Pilihanraya akan benar-benar seperti hari raya.
Di pihak BN, walaupun hampir tidak ada yang yakin calonnya mampu mencipta kemenangan, masih ada yang melihatnya dari sudut yang berbeza. Sementara calon BN belum diputuskan sama ada daripada UMNO atau MCA yang diberi tanggungjawab menggalas cabaran, muncul pula pihak yang tidak malu-malu menawarkan diri sebagai calon untuk mewakili BN.
Sehingga ini saja, dua individu menawarkan diri untuk bertading mewakili BN bagi menentang Anwar. Mereka ialah Presiden Parti India Bersatu Malaysia atau MUIP, Nallakaruppan dan penyanyi yang agak terkenal suatu ketika dahulu iaitu Herman Tino.
Nalla adalah bekas rakan karib Anwar dan hasratnya bertanding ialah tidak lain untuk mendedahkan segala rahsia Anwar yang didakwa diketahuinya semasa mereka “bercium mulut” suatu ketika dahulu. Beliau yang meminta hasratnya untuk mewakili BN dalam pilihanraya kecil agar dipertimbangkan, nampaknya tidak berhasrat langsung untuk menang, sebaliknya hanya mahukan ruang kempen selama beberapa hari itu sebagai medan untuk mendedahkan keburukan Anwar.
Tidak mustahil jika Nalla bertanding, tayangan video berkaitan Anwar akan menjadi sebahagaian acara kempennya. Dapat dibayangkan, kempen beliau pasti lebih meriah daripada sambutan Hari Raya.
Herman Tino yang hanya mengumumkan untuk bertanding di laman twiter miliknya, juga meminta BN tidak bertanding dan membiarkan saja dirinya menentang Anwar yang disifatkannya mempunyai pesona tetapi penuh kepalsuan. Lagi pula, kata Herman Tino, beliau hanyalah penyanyi dan jika kalah, masih boleh terus menyanyi. Namun tidak diberitahu pula bentuk kempen yang bakal dilakukannya nanti.
Oleh kerana mahu menentang Anwar juga, seorang lagi yang turut menawarkan diri ialah Yuktes Vijay, bekas pembantu Sankara Nair, peguam Anwar Ibrahim. Sama seperti Nalla, Yuktes yang mahu bertanding sebagai calon Bebas juga bukan menyertai pilihanraya ini kerana mahu menang atau ghairah bergelar YB, tetapi semata-mata mahu menyerang, mendedahkan keburukan dan mungkin membalas dendam terhadap Anwar.
Secara kasarnya, hasrat ketiga-tiga ini menawarkan diri sebagai calon adalah kerana perselisihan peribadi, dendam, ingin popular dan dikenali, menarik perhatian pucuk pimpinan UMNO dan kerajaan atau mungkin sebab-sebab lain yang mereka saja ketahui.
Tetapi kehadiran mereka yang tidak malu-malu menawarkan diri sebagai calon ini, benar-benar menjadikan pilihanraya di Kajang ini seperti Hari Raya. Ia umpama kemeriahan Hari Raya yang sudah dapat dirasakan sebelum pun ketibaan bulan puasa.
Dengan mengambil kira kehadiran Nalla dan Yuktes sebagai calon, selain Hari Raya, pilihanraya kecil ini juga boleh dikaitkan dengan kemunculan hantu raya. Dalam tafsiran Wikipedia, hantu raya ialah sejenis makhluk halus yang dipelihara dan diberi makan sebagaimana dipersetujui serta berperanan melakukan tugas sebagaimana yang diarahkan oleh tuannya seperti merasuk orang, melakukan kerja berat dan mempunyai kemampuan menjelma dalam beberapa bentuk. Sekiranya tidak dijaga dengan baik, hantu raya yang kelaparan akan menyerang tuannya.
Apakah hantu raya politik ini muncul kerana ingin makan tuan yang pernah menjaga mereka suatu ketika dahulu atau pun hantu raya ini memang ada tuannya yang tertentu yang menyuruhnya membuat kacau sebagaimana yang diarahkan dan dipersetujui?
Jika Nalla dan Yuktes boleh dianggap hantu raya politik yang sudah kehilangan tuan atau sudah mempunyai tuan baru, Herman Tino pula mungkin sedang belajar mahu menjadi hantu raya dalam politik. Untung-untung ada yang sanggup menjadi tuannya atau tidak mustahil terus menjadi hantu raya tanpa tuan.
Pilihanraya, hari raya dan hantu raya bukan saja akan menjadikan Kajang meriah sepanjang kempennya, bahkan tidak mustahil mencatat sejarah tersendiri untuk negara. (SH 04/02/2014)

0

0

votes
Article Rating
Kongsikan artikel ini


PRK Kajang Dilewatkan Untuk Meletihkan Anwar?

 Dalam langkah yang dianggap sedikit luar biasa, SPR akhirnya mengumumkan tarikh pembuangan undi bagi pilihanraya kecil DUN Kajang ialah pada 23 Mac depan, manakala tarikh penamaan calon pula pada 11 Mac. Luar biasanya tarikh yang diumumkan ini ialah kerana SPR dimaklumkan secara rasmi mengenai kekosongan kerusi DUN Kajang pada 27 Januari dan hampir dua bulan dari tarikh itu iaitu 23 Mac, baru ditetapkan sebagai hari pengundian.
Meskipun perkara ini dibenarkan iaitu SPR mesti menetapkan tarikh pilihanraya dalam tempoh 60 hari daripada tarikh dimaklumkan mengenai kekosongan kerusi DUN Kajang oleh Speaker Selangor, namun menetapkan tarikh sehingga ke penghujung tempoh tidak pernah berlaku sebelum ini.
Biasanya SPR akan menetapkan tarikh sesebuah pilihanraya hanya beberapa minggu selepas mereka dimaklumkan mengenai kekosongan sesebuah kerusi itu.
Dalam pilihanraya kecil terakhir iaitu di Kuala Besut berikutan kematian ADUNnya, Dr Abdul Rahman Mokhtar pada 26 Jun 2013, SPR yang membuat pengumuman mengenai tarikh pilihanraya kecil tersebut pada 5 Julai, telah menetapkan tarikh penamaan calon pada 12 Julai dan pengundian pada 24 Julai.
Jarak masa daripada tarikh pengumuman dibuat dengan tarikh penamaan calonnya seminggu sahaja.
Begitu juga dalam pilihanraya umum ke 13 lalu di mana selepas saja Parlimen dibubarkan pada 3 April oleh Perdana Menteri, Najib Razak, beberapa hari selepas itu SPR telah menetapkan tarikh penamaan calon ialah pada 20 April manakala hari pengundian pula pada 5 Mei.
Jarak masa daripada Parlimen dibubarkan dengan tarikh penamaan calon hanyalah 17 hari sahaja.
Namun dalam pilihanraya kecil Kajang di mana SPR dimaklumkan secara rasmi mengenai kekosongan kerusi tersebut ialah pada 27 Januari, tetapi mereka menetapkan tarikh penamaan calon pada 11 Mac manakala pembuangan undi pada 23 Mac.
Ini bermakna jarak masa daripada tarikh kekosongan kerusi DUN Kajang dengan tarikh penamaan calon ialah selama 44 hari manakala jarak masa sehingga hari pengundian pula ialah 56 hari.
Terlihat ada sedikit keanehan dan kedudukan SPR sebagai badan bebas turut mengundang pertikaian. Tetapi jawapan Pengerusi SPR, Abdul Aziz Yusof ialah, “SPR tidak menjangka langsung akan ada pilihanraya kecil ini. Buat masa ini kita menumpukan perhatian kepada urusan lain dibawah tanggungjawab SPR. Tetapi apabila pengumuman yang tidak disangka-sangka ini berlaku iaitu ada wakil rakyat neletakkan jawatan, kita kena ubah gear…ubah semua sekali untuk membuat persediaan,” jelasnya.
Selain itu, tambahnya, SPR juga perlu menyediakan daftar pemilih yang lengkap, seberapa bersih yang mungkin, tempat mengundi, tempat penamaan calon, tempat pengiraan undi dan semua ini mesti dipersetujui pemilik bangunan.
Dalam masa yang sama, ujar beliau, SPR juga perlu menguruskan mengenai dakwat kekal yang turut memakan masa dan juga latihan untuk mengelakkan berlakunya kesilapan dalam mengisi borang dan sebagainya.
Ok, logik ke jawapan SPR itu atau ia satu lagi lawak jenaka dalam negara?
Penamaan calon bagi pilihanraya umum di seluruh negara yang memerlukan SPR membuat lebih persediaan dan latihan, boleh diadakan 17 hari selepas Parlimen dibubarkan tetapi hanya untuk satu DUN Kajang, SPR memerlukan 44 hari membuat persiapan.
Pelbagai spekulasi dan cakap-cakap kedengaran mengenai tindakan SPR menetapkan tarikh pilihanraya kecil DUN Kajang yang begitu lewat daripada kebiasaannya. Antaranya ia dikaitkan dengan kes rayuan kes liwat Anwar di Mahkamah Rayuan yang akan didengar pada 11 Februari ini. Wujud andaian bahawa kes tersebut akan digunakan sebagai bahan kempen pilihanraya dah ini merupakan kaitan yang tidak boleh diketepikan. Tambahan pula Ketua Penerangan UMNO, Ahmad Maslan sudah pun mengesahkannya.
Spekulasi lain ialah mengenai pemberian BR1M yang akan bermula pada pertengahan Februari ini dan tempoh pembayaran dijangka selesai dalam masa sebulan. BN dikatakan memerlukan BR1M sebagai salah satu bahan kempen utamanya di Kajang dan bagi menunjukkan kepada pengundi pemberian itu merupakan salah satu usaha kerajaan menangani kos sara hidup rakyat yang sedang meningkat.
Alasan lain mengapa pilihanraya kecil ini dilewatkan ialah untuk meletihkan Anwar dan jentera Pakatan Rakyat. Memandangkan mereka sudah mula turun padang mengadakan majlis penerangan, kempen dan program turun padang menemui pengundi sebaik saja DUN Kajang diisytiharkan kosong dan Anwar diumumkan sebagai calonnya, semua itu terpaksa diteruskan sehingga ke hari pengundian.
Ini bermakna untuk pilihanraya kecil Kajang ini, Anwar dan jentera Pakatan terpaksa meneruskan kempen dan bakal berkempen hampir dua bulan lamanya. In berbeza dengan UMNO dan BN yang belum pun menggerakkan jenteranya lagi.
Meskipun BN tiada harapan untuk menang, tetapi dengan melewatkan tarikh pilihanraya boleh membuatkan ramai orang keletihan, jemu, bosan dan mungkin sesetengahnya pula akan menyalahkan Anwar dan Pakatan kerana sengaja membenarkan ADUNnya meletak jawatan serta menimbulkan kesusahan dengan adanya pilihanraya kecil ini.
Strategi ini bersama bantuan BR1M dan keputusan Mahkamah Rayuan sekurang-kurangnya diharapkan melemahkan Anwar dan menjadikan undi diperolehinya turut menurun. Memandangkan mencapai kemenangan nampak mustahil, mengurangkan undi adalah pilihan yang dianggap terbaik bagi BN berbanding tidak meletakkan calon yang mungkin ditafsirkan sudah mengaku kalah sebelum berjuang. (SH 05/02/2014)

0

0

votes
Article Rating
Kongsikan artikel ini


Yahooo…Tol Tak Jadi Naik, Tapi Jangan Terlalu Gembira

 Yahooo…kadar tol tidak naik. Mungkin ramai yang gembira dengan berita yang diumumkan oleh Timbalan Perdana Menteri, Muhyiddin Yassin mengenai tol semalam. Mungkin juga ada yang bersorak atau melompat keriangan. Tetapi jangan terlalu gembira dulu. Ini kerana tiadanya kenaikan itu hanya untuk tahun 2014 saja. Tahun 2015, 2016 atau 2017 belum tentu lagi.
Lagi pula tiada kenaikan tol ini bukannya percuma. Ia berikutan kerajaan terpaksa membayar lebih RM400 juta kepada sembilan pemegang konsesi tol di seluruh negara sebagai pampasan kerana menangguhkan kenaikan tol.
RM400 juta itu adalah duit kita semua yang dikutip melalui pelbagai cara oleh kerajaan, sama ada cukai langsung dan cukai tidak langsung. Walaupun kita boleh bergembira dengan ketiadaan kenaikan tol untuk tahun 2014 ini, tanpa sedar kita sebagai rakyatlah yang sebenarnya menanggung RM400 juta yang dibayar kepada pemegang konsesi itu.
Di sisi yang lain, tindakan kerajaan menangguhkan kenaikan tol ini tidak lain pastinya ialah kerana adanya pilihanraya kecil DUN Kajang pada 23 Mac depan. Disebabkan ada pilihanraya yang dijangka sengit dan kerajaan terdesak untuk menunjuk sikap prihatinnya kepada kenaikan kos sara hidup rakyat, maka sebagai permulaannya, kenaikan kadar tol ditangguhkan.
Inilah sebenarnya rahmat di sebalik mempunyai pembangkang yang kuat. Cuba bayangkan jika kita tidak mempunyai pembangkang yang kuat atau jika kerusi Kajang ini merupakan kerusi yang selamat bagi BN, belum tentu kenaikan tol ditangguhkan.
Dengan kedudukan pembangkang yang kuat dan kemenangan PKR melalui calonnya, Anwar Ibrahim di Kajang bakal menampilkan cabaran yang lebih sengit kepada BN menuju PRU 14, percayalah, lebih banyak nikmat dan kemurahan hati kerajaan kepada rakyat akan dipamerkan selepas ini.
Untuk menikmati lebih banyak rahmat dan merasakan kemurahan hati kerajaan, rakyat seharusnya kekal dengan sikap bahawa mempunyai pembangkang yang kuat adalah baik untuk rakyat. Kiranya sistem politik kita bergerak kepada sistem dua parti dan kerajaan yang boleh bertukar ganti, lebih banyak nikmatnya lagi.
Penangguhan kenaikan tol untuk 2014 adalah permulaan saja.
Jika awal tahun 2015 ada mana-mana wakil rakyat meninggal dunia dan ada pilihanraya kecil lagi, mungkin kenaikan tol untuk 2015 ditangguhkan lagi. Dan pemegang konsesi dapat RM400 lagi.
Kadang-kadang bagus juga kalau selalu ada pilihanraya kecil. Jika tiga bulan atau enam bulan sekali ada wakil rakyat yang meninggal dunia dan kerajaan terpaksa berdepan dengan rakyat untuk mendapatkan sokongan, alangkah bahagianya rakyat jelata. Bukan saja tol akan turun, bahkan hari jadi menteri atau majlis perkahwinan anak menteri pun mungkin dibuat di kampung- kampung bersama pengundi.
Ketika itu, barulah boleh yahoooo…atau…yabeda beduu….
Dalam soal penangguhan kenaikan tol ini, walaupun kita masih boleh berterima kasih kepada kerajaan atas keprihatinan dan akhirnya kerajaan mengaku juga bahawa kenaikan harga minyak, letrik dan gula memang memberi kesan kepada kos sara hidup rakyat, namun langkah yang seharusnya dilakukan ialah segera mengadakan rundingan semula dengan pemegang konsesi tol di negara ini.
Walaupun sudah ada perjanjian, tetapi sebagai kerajaan, mereka seharusnya bertindak berani melindungi kepentingan rakyat dengan memanggil semua pemegang konsesi dan berunding semula mengenai terma-terma yang sebelum ini mensyaratkan kenaikan tol mesti dilakukan dalam tempoh tertentu.
Ia boleh dilakukan dengan mengambil kira aliran trafik yang begitu meningkat dan telah menyebabkan pemegang konsesi memperolehi keuntungan lebih awal daripada yang dijangkakan.
Dalam masa yang sama, tiada masalah juga sebenarnya untuk merundingkan semula syarat-syarat itu memandangkan hampir kesemua pemegang konsesi adalah syarikat berkaitan kerajaan (GLC) atau syarikat yang dipunyai oleh individu yang mempunyai hubungan rapat dengan kerajaan.
Ia hanya bergantung sama ada kerajaan mahu melakukannya atau tidak saja. Malah, bekas Menteri Kewangan, Daim Zainuddin pun baru-baru mencadangkan agar kerajaan merundingkan semula syarat-syarat ini demi kepentingan rakyat.
Jika langkah itu dapat dilakukan, barulah kerajaan benar-benar dilihat prihatin dengan kos sara hidup rakyat dan ingin meringankan beban hidup rakyat.
Dan tidak perlulah rakyat menunggu ada pilihanraya kecil atau lima tahun sekali menjelang pilihanraya umum, barulah kemurahan hati dan sikap prihatin kerajaan dapat dinikmati. (SH 06/02/2014)

0

0

votes
Article Rating
Kongsikan artikel ini


Di Sebalik Provokasi Perkauman, Bala Besar Sedang Menunggu Najib

 Tindakan sebuah NGO yang menamakan dirinya Majlis Jamaah NGO Islam Malaysia mengadakan demonstrasi membantah penerbitan video yang dibuat oleh pemimpin DAP, Teresa Kok yang dianggap menghina orang Melayu dan pemimpin tertentu, sambil menyembelih ayam dan melumurkan darahnya pada gambar beberapa pemimpin pembangkang, adalah suatu perbuatan yang tidak boleh diterima sama sekali dalam sebuah negara berbilang kaum dan agama seperti Malaysia ini.
Ia tidak lain merupakan provokasi perkauman dan menggalakkan pertumpahan darah. Walaupun kita tidak bersetuju dengan tindakan Teresa Kok menerbitkan klip video yang dianggap menghina dan keterlaluan itu, tetapi cara bantahan dengan menyembelih ayam dan melumurkan darahnya sebagai simbolik mengajak pertumpahan darah, adalah juga perbuatan yang keterlaluan dan tidak boleh diterima.
Begitu juga dengan tindakan NGO yang sama menawarkan upah sehingga RM1200 kepada sesiapa yang dapat menampar muka Teresa Kok, ia bukanlah cara yang sewajarnya melawan musuh politik. Tindakan ini mengundang bahaya yang lebih besar kepada keamanan, keharmonian dan kedamaian antara kaum di negara ini.
Persoalannya, apakah dengan hanya berdemonstrasi seramai 50 dan membuat provokasi melampau yang seolah-olah mengajak pergaduhan, ia suatu bukti gah menandakan orang Melayu sudah cukup gagah untuk bergaduh dan bertumpah darah?
Bagaimanapun, diharapkan tiada mana-mana pihak yang pendek akal yang sanggup menyahut tawaran tawaran NGO tidak matang ini. Percayalah, NGO ini hanya inginkan perhatian daripada pucuk pimpinan UMNO dengan menunjuk keberanian dengan maksud yang hanya mereka saja mengetahuinya.
Jika berlaku sesuatu yang buruk nanti, NGO inilah yang paling awal menghilangkan diri.
Penghinaan dan cara serangan melalui video, sebagaimana yang dilakukan oleh Teresa, sepatutnya hanya dibalas dengan serangan dalam bentuk yang serupa juga dan bukannya dengan cara yang melampau. Ini semua adalah sebahagian daripada proses berpolitik yang sepatutnya ditangani dengan akal, hujah dan penuh kematangan.
Dalam masa yang sama, apa yang telah dilakukan oleh Teresa Kok sudah pun dibuat banyak laporan polis oleh pelbagai pihak, malangnya tiada tindakan setakat ini, namun dengan reaksi melampau yang dilakukan oleh NGO ini, sudah sewajarnya pimpinan kerajaan, terutamanya Najib segera memberikan reaksinya. Beliau perlu menghentikan ketidakwajaran ini daripara berterusan.
Sudah sampai masanya, Najib selaku Perdana Menteri, bukan saja perlu bersuara menyatakan ketegasannya untuk membendung perkara tidak sihat ini daripada berterusan, bahkan beliau juga sepatutnya pantas mengarahkan Menteri Dalam Negeri, Ahmad Zahid Hamidi agar segera berbuat sesuatu melalui PDRM yang berada dibawah kendaliannya.
Mungkin Teresa perlu dipanggil untuk diambil kenyataannya, begitu juga dengan NGO terbabit. Sekiranya perlu diambil tindakan kepada kedua-duanya, jangan takut untuk berbuat demikian. Melengahkan untuk bertindak tegas hanya menjerumuskan kepada pelbagai kemungkinan yang lebih buruk untuk negara.
Selama ini, kepimpinan Najib sering dibelenggu dengan aspek kelemahan dan tiada keegasannya dalam banyak perkara. Usaha melaga-lagakan antara kaum dan agama sudah terlalu banyak berlaku sejak beliau memimpin negara ini. Dalam isu kalimah Allah, ketika ketegasan dan pendirian kukuh kerajaan begitu dituntut untuk meredakan ketegangan antara Islam dan Kristian, Najib ternyata hanya berdiam diri dan seolah-olah menyerahkan kepada takdir semata-mata untuk menyelesaikannya.
Dalam isu yang dimulakan oleh Teresa Kok ini, sekali lagi ketegasan Najib dan kerajaan amat dituntut sebenarnya. Membiarkan unsur-unsur provokasi kaum berlaku tanpa kawalan, bukan saja mengundang bahaya dari segi keamanan dan kerharmonian, tetapi juga umpama menjemput bala yang besar kepada Najib sendiri.
Selepas berlaku peristiwa berdarah 13 Mei, negara sebenarnya tidak memerlukan satu lagi tragedi seumpama itu. Perkara ini boleh dielakkan dengan Najib segera bersuara dan mengambil tindakan tegas agar kejadian ini tidak berterusan menggugat keamanan dan juga tidak mendatangkan bahaya dari segi persepsi umum terhadap kepimpinannya serta tidak berulang di masa depan.
Berlakunya kejadian menyembelih ayam, melumurkan darah dan mengupah untuk menampar orang lain adalah tindakan jahiliyah yang bertentangan dengan dunia moden yang berpaksikan kematangan dan intelektual yang tinggi. Berlawan dengan musuh politik bukan begitu cara dan kaedahnya. Meskipun NGO ini bukan berkaitan dengan politik dan mungkin juga tiada kena-mengena dengan UMNO, tetapi Najib harus menghentikan mereka ini daripada terus membusukkan dunia orang-orang politik.
Semuanya hanya boleh dihentikan jika Najib segara menunjukkan ketegasannya dan tiada komprominya dalam hal ini. Tetapi jika beliau memilih untuk berdiam diri dan dilihat terus lemah sebagaimana dalam beberapa isu sebelum ini, bala itu pasti akan terus mengejar serta tidak mustahil akan menghempapnya suatu hari nanti.
Kejadian provokasi kaum ini adalah signal paling terang bahawa negara tidak memerlukan pemimpin yang lemah dan tidak tegas untuk berada lebih lama menggenggam kuasa.
Pilihan berada sepenuhnya di tangan Najib sekarang ini. (SH 07/02/2014)

0

0

votes
Article Rating
Kongsikan artikel ini


Wowww…Anak Perempuan Zahid Hamidi Pula Tawar Diri Jadi Calon Di Kajang

 BN nampaknya masih buntu untuk menentukan siapa calonnya yang sesuai untuk berhadapan dengan Anwar Ibrahim dalam pilihanraya kecil DUN Kajang pada 23 Mac depan. Walaupun secara tradisinya, kerusi itu milik MCA tetapi UMNO jelas begitu inginkan calonnya dipilih mewakili BN bertanding di kerusi tersebut.
Selain disebabkan jumlah pengundi Melayu seramai 48 peratus, UMNO juga mahukan formula lama tidak lagi diguna pakai dengan alasan apabila ada pilihanraya kecil, selalunya jentera UMNO lebih aktif dan menonjol. Maka dengan itu, di tambah pula dengan trend pengundi Cina yang tidak lagi menyokong kerajaan, kewajaran agar UMNO yang bertanding di Kajang semakin kuat kedengaran.
Bagaimanapun MCA tetap tetap mahukan kerusi itu menjadi milik mereka dengan alasan persefahaman dalam komponen BN seharusnya dikekalkan dalam konteks kebersamaan jangka panjang, bukannya sekadar kepentingan Kajang semata-mata. Sehingga ini belum diputuskan siapa wakilnya, walaupun ada desakan agar pemain badminton negara, Lee Chong Wei dipilih berdasarkan populariti dan jutaan peminat yang dimilikinya.
Namun demikian, sejak bekas Perdana Menteri, Mahathir Mohamad bersuara mahukan MCA diberi peluang bertanding di Kajang atas alasan parti itu dengan kepimpinan barunya sedang bangkit untuk meraih kepercayaan masyarakat Cina, suara dalam UMNO yang mahukan kerusi itu mulai kurang kedengaran.
Mahathir nampaknya bukan saja masih dihormati dalam UMNO tetapi suaranya seolah-olah lebih berbisa daripara Najib sendiri.
Bagaimanapun, di sebalik penentuan calon yang masih kabur itu, Nallakaruppan, Presiden MUIP atau Parti India Bersatu Malaysia, telah tampil menawarkan dirinya sebagai calon mewakili BN. Dengan alasan beliau pernah berkawan rapat dengan Anwar dan mengetahui banyak rahsia Ketua Pembangkang itu, Nalla merasakan beliaulah calon paling “winnable” di antara semua rakyat Malaysia yang menyokong BN.
Seorang lagi yang turut menawarkan diri mewakili BN ialah penyanyi Herman Tino yang pernah kalah serta hilang wang pertaruhan dengan bertanding di kerusi Parlimen Tanjung Karang dalam PRU 13 lalu. Herman yang juga semata-mata ingin menentang Anwar menulis di twitter berkata, jika beliau kalah ia tidak memberi kesan apa-apa dan beliau masih boleh menyanyi selepas itu.
Kedua-dua calon yang menawarkan diri ini bagaimanapun, tidak mendapat respon yang baik daripada UMNO dan BN, malah dalam konteks Nalla misalnya, beliau lebih menerima kutukan, cacian dan makian berikutan hasratnya menawarkan diri itu. Nalla dianggap lebih membebankan UMNO dan BN dengan jajaan cerita seks dah lucahnya itu, di samping latar belakangnya juga amat diketahui umum.
Selain dua nama itu, ingatkan tiada sesiapa lagi yang teringan dan berminat untuk menawarkan diri bertanding mewakili BN di Kajang. Selain harapan untuk menang juga agak tipis, setelah Mahathir bersuara, hampir semua orang juga akhirnya menyedari kerusi Kajang adalah milik MCA dan parti itu mesti diberi peluang lagi.
Rupa-rupanya dalam cuaca jerebu, hujan turun juga di tengahari. Tanpa angin dan tanpa banyak spekulasi, tiba-tiba anak perempuan Menteri Dalam Negeri, Ahmad Zahid Hamidi yang bernama Nurul Hidayah muncul meluahkan hasratnya mahu menawarkan diri bertanding menentang Anwar Ibrahim di Kajang.
Dengan alasan beliau tinggal di Kajang kerana rumah Zahid Hamidi terletak di Country Height, Nurul bagaimanapun berkata, perkara itu masih dalam perbincangan dan terserah kepada pucuk pimpinan menentukannya. Beliau juga turut memberitahu mengenai hasratnya itu kepada rakan-rakannya.
Jika akhirnya BN memilih anak perempuan Zahid bertanding di Kajang, bermakna pilihanraya kecil ini akan mencatat sejarahnya yang tersendiri di mana kedua-dua calon BN dan PKR iaitu Nurul Hidayah dan Anwar Ibrahim, sama-sama menggunakan alamat tempat tinggal di Country Height, sebuah kawasan kediaman elit dan mewah di pinggir ibu kota.
Nurul Hidayah beralamat di Country Height kerana bapanya tinggal di situ manakala Anwar pula menggunakan alamat di tempat yang sama kerana keluarga bapanya juga tinggal di situ.
Walaupun mungkin hasrat Nurul Hidayah hanya suka-suka untuk menguji UMNO dan BN yang seolah-olah ketandusan pemimpin untuk berhadapan dengan Anwar dan barangkali sebagai isyarat awal penonjolan dirinya dalam dunia politik selepas ini, tetapi semua ini akan menjadikan perbualan mengenai Kajang tambah hangat lagi.
Selain hangat dengan cerita-cerita kempen serta program turun padang Anwar yang sudah pun bermula, di samping kehangatan lain yang melibatkan Khalid Ibrahim, Azmin Ali, PKNS dan hubungan PKR dengan Pas, kemunculan berita mengenai hasrat anak Zahid Hamidi ini pasti menambah-meriahkan lagi kehangatan Kajang.
Cuma, jangan sampai keghairahan anak Zahid menonjolkan diri ini akan menjadikan masa depan politik bapanya turut “kejang” akhirnya. (SH 08/02/2014)

0

0

votes
Article Rating
Kongsikan artikel ini


Najib Kena Penampar!!

 Sementara ramai tertunggu-tunggu siapakah yang berani menyahut cabaran untuk menampar muka Ahli Parlimen Seputeh, Teresa Kok demi untuk mendapatkan ganjaran wang tunai RM1200 yang ditawarkan oleh sebuah NGO, secara tiba-tiba keluar berita mengenai perletakan jawatan pemimpin Hindraf, P Waytha Moorthy sebagai Timbalan Menteri di Jabatan Perdana Menteri dan Ahli Dewan Negara berkuatkuasa 10 Februari ini.
Meletak jawatan dalam suasana politik tidak menentu sambil menuduh Najib dan Putrajaya sebagai pemungkir janji, pedihnya lebih memeritkan berbanding tamparan yang singgah dipipi.
Sebagaimana yang dipetik daripada kenyataan Setiausaha Hindraf, P Ramesh bahawa perletakan jawatan itu adalah kerana kegagalan Putrajaya menunaikan janjinya kepada masyarakat India seperti yang dimetrai antara Najib dengan Waytha, beberapa hari sebelum pilihanraya umum lalu.
Dengan adanya perjanjian itu yang didapati menyaksikan beralihnya sebahagian sokongan pengundi India kepada BN sebagaimana yang dibuktikan melalui kemenangan MIC yang lebih baik berbanding pilihanraya 2008 dan juga melalui peti undi di kawasan yang didiami mereka, Waytha kemudian telah dilantik sebagai Senator dan Timbalan Menteri di Jabatan Perdana Menteri.
Namun hanya kira-kira lapan bulan berada dalam kerajaan dan menunggu janji-janji kepada kaum India masih seperti menunggu buah yang tak gugur, Hindraf akhirnya memutuskan Waytha perlu “mencampakkan” semua jawatan yang diberikan Najib itu berikutan tiada tanda-tanda ianya akan ditunaikan oleh kerajaan.
Menurut Ramesh lagi, pihaknya telah melakukan segala yang boleh, menandatangani perjanjian dengan musuh semata-mata untuk kepentingan masyarakat India serta dengan kepercayaan segala janji yang ditandatangani akan menjadi kenyataan.
Malangnya, tambah Ramesh, setelah lapan bulan menanti dan bersabar, Hindraf sudah putus asa dengannya.
Di ketika kepimpinan Najib begitu dipertikaikan sebagai lemah, tidak tegas, gagal menunaikan janji, tidak mengutamakan rakyat sebagaimana yang dijanjikan sebelum pilihanraya, melupakan beberapa akujanjinya sendiri serta banyak lagi, perletakan jawatan pemimpin Hindraf itu yang bermakna mereka sudah menarik balik sokongan yang pernah diberi sebelum ini, keadaan ini tentunya merupakan tamparan yang menyakitkan bagi Perdana Menteri.
Di tambah dalam suasana BN perlu menghadapi pilihanraya kecil DUN Kajang pada 23 Mac depan, putusnya ikatan kasih antara kerajaan dengan Hindraf ini pastinya juga bakal menyaksikan sebahagian lagi daripada jumlah 10 peratus pengundi India di DUN Kajang tidak akan memberikan undinya kepada BN.
Jika Teresa Kok sedang kerisauan kiranya cabaran menamparnya disambut oleh mana-mana pihak yang pendek akal, lebih-lebih lagi setelah Menteri Dalam Negeri, Ahmad Zahid Hamidi menyatakan bahawa ganjaran yang ditawarkan oleh sebuah NGO mengenainya tidak boleh dikira sebagai ugutan serta tidak perlu disiasat polis, tamparan yang dilakukan oleh Hindraf ini jauh lebih menyakitkan Najib.
Dengan adanya serangan terbuka terhadap Najib daripada dalam UMNO sendiri, sokongan rakyat secara keseluruhan tidak bertambah baik, pengundi Cina kekal menolak BN, Pakatan Rakyat makin meningkatkan tekanan menghadapi PRU 14, dan kini Hindraf pula memutuskan ikatannya lantaran kecewa kerana janji-janji tidak ditunaikan, kedudukan BN atau kerajaan bukan saja dilihat sukar di Kajang, bahkan juga untuk mengekalkan kuasanya dalam pilihanraya akan datang.
Hindraf pula, melakukan tamparan kepada Najib ini bukannya kerana adanya ganjaran terbuka yang ditawarkan oleh Anwar atau Pakatan Rakyat tetapi barangkali dengan berbuat demikian, faedah untuk kaum India sudah boleh dibayangkan untuk diperolehi melalui Selangor yang bakal mendapat ketua kerajaan yang baru selepas ini, sebelum manfaat selebihnya akan dikutip selepas PRU 14 nanti. (SH 09/02/2014)

0

0

votes
Article Rating
Kongsikan artikel ini


Kes Rasuah Bekas Setpol Shahrizat, Mana Suara Najib?

 Walaupun Peguam Negara, Gani Patail menafikan adanya campurtangan politik dalam kelewatan pertuduhan terhadap bekas Setiausaha Politik Shahrizat Jalil yang sebelum ini sudah dinyatakan akan didakwa di mahkamah oleh SPRM tetapi tiba-tiba dibatalkan bila tiba waktunya, namun ia sama-sekali tidak berupaya menghentikan orangramai daripada terus bercakap mengenainya.
Sebelum ini SPRM telah membuat kenyataan bahawa bekas Setpol bergelar Datuk itu akan didakwa di mahkamah selepas dibebaskan dengan ikat jamim RM50 ribu. Bekas Setpol terbabit didakwa terbabit dengan rasuah berjumlah RM1.1 juta melalui penyalahgunaan dana 1Azam yang dikendalikan oleh Kementerian Pembangunan Wanita, Keluarga dan Masyarakat. Bagaimanapun apa yang ditunggu itu tidak menjadi kenyataan sehingga ia menimbulkan pelbagai tanggapan di kalangan orangramai.
Hanya pada lewat petang hari yang sepatutnya Setpol itu didakwa, barulah SPRM mengeluarkan kenyataan bahawa pendakwaan itu ditangguhkan ke tarikh lain yang akan dimaklumkan kemudian tetapi tidak memberi sebarang alasan mengenainya.
Berikutan tiadanya pendakwaan seperti yang disebut pada awalnya oleh SPRM itu, Pengerusi Panel Penasihat Perundingan dan Pencegahan Rasuah SPRM, Johan Jaafar telah meluahkan rasa bimbangnya dengan perkembangan ini kerana menimbulkan tanggapan adanya campurtangan luar mengenainya.
Johan kemudian telah mengadakan pertemuan dengan Gani Patail dan diberi jaminan bahawa tiada campurtangN politik atau pendakwaan terpilih dalam kes ini, sebaliknya penangguhan dibuat hanyalah berujuan memberi lebih masa kepada SPRM mengumpul lebih bukti bagi menyokong kes itu.
Wujudnya persepsi umum adanya campurtangan politik dalam kes itu memang tidak dapat dielakkan memandangkan ketika SPRM memaklumkan akan membawa sesuatu kes ke mahkamah dengan menyebut tarikh, masa dan mahkamahnya, biasanya kes itu telah pun mempunyai cukup bukti dan dan juga sudah mendapat persetujuan daripada pejabat Peguam Negara untuk didakwa.
Pembatalan pada saat-saat akhir tentunya menimbulkan tanggapan adanya campurtangan politik mengenainya. Dalam hal ini siapa lagi yang boleh mengarah SPRM dan Peguam Negara selain daripada Perdana Menteri?
Selain hanya Najib Razak yang dilihat mempunyai kuasa untuk masuk campur, hubungan Shahrizat yang rapat dengan keluarga Perdana Menteri juga ditimbulkan sebagai asas kemungkinan berlakunya campurtangan itu. Wujud tanggapan bahawa Shahrizat telah merayu kepada Perdana Menteri agar menggugurkan kes tersebut bagi menjaga namanya sebagai Ketua Wanita UMNO.
Di sebalik penafian Gani Patail bahawa ada campurtangan politik dalam penangguhan kes ini, hanya Tuhan yang mengetahui apa sebenarnya yang berlaku. Tetapi orangramai tetap mengharapkan kes ini akan dibawa juga ke mahkamah akhirnya supaya kes yang merosakkan nama kerajaan ini dapat diadili, lebih-lebih lagi ia melibatkan dana yang diwujudkan untuk membantu golongan miskin.
Dalam hal ini, penafian Gani sahaja tidak memadai sebenarnya. Najib perlu bersuara dan menyatakan pendiriannya serta kerajaan mengenai kes itu memandangkan di sebalik penangguhan tersebut, nama beliau dipalitkan secara langsung dalam banyak sessi perbualan, dari kedai kopi di hujung kampung hinggalah ke coffee house di hotel-hotel mewah.
Dalam semua perbualan itu, nama Najib selaku Perdana Menteri dan hubungan keluarganya yang rapat dengan Shahrizat telah dikaitkan sehingga kes itu dibatalkan untuk dibawa ke mahkamah pada saat-saat akhir.
Hanya dengan Najib bersuara bahawa tiada campurtangan politik dan beliau menyerahkan sepenuhnya kes itu kepada SPRM dan Peguam Negara menjalankan kerjanya secara bebas berdasarkan bukti dan undang-undang yang ada, barulah sekurang-kurangnya ia dapat memulihkan keyakinan umum.
Selagi beliau berdiam diri dan membisu, selagi itulah beliau akan terus dikaitkan.
Daripada segi yang lain, setelah isu lembu NFC yang juga melibatkan keluarga Shahrizat yang begitu lambat diambil tindakan oleh Najib sehingga timbul andaian mengenai percubaan melindunginya, membawa kes rasuah ini segera ke mahkamah adalah langkah terbaik untuk membuktikan kerajaan bukan saja berusaha bersungguh-sungguh menangani rasuah, malah menolak hubungan rapat dengan Shahrizat telah mempengaruhinya untuk mengenepikan undang-undang.
Dan sebelum kes Setpol Shahrizat ini benar-benar dibawa ke mahkamah untuk didakwa, Najib seharusnya bersuara dahulu menyatakan pendirian tiadanya campurtangan beliau serta ketegasannya agar kes ini diteruskan untuk diadili dan dijatuhkan hukuman.
Hanya dengan bersuara sekurang-kurangnya membantu memulihkan imejnya tetapi dengan Najib sehingga in memilih untuk terus menyimpan suaranya, persepsi buruk lebih membebankannya. (SH 10/02/2014)

0

0

votes
Article Rating
Kongsikan artikel ini


Sumpah Politik, Sumpah Bola Dan Manusia Sesumpah

 Tindakan Menteri Besar Terengganu, Ahmad Said mengadakan majlis sumpah dengan Al-Quran untuk pemain dan jurulatih pasukan bolasepak T-Team berhubung kebenaran insiden dalam terowong yang melibatkan pasukan itu dengan pasukan Johor Darul Takzim atau JDT, rupa-rupanya mengundang rasa kurang senang banyak pihak.
Ahmad Said yang baru pulang dari lawatan ke Antartika dituduh dengan bermacam-macam dakwaan seperti merendah-rendahkan kedudukan Al-Quran kerana sebiji bola, mengadakan sesuatu yang tidak diajar oleh Islam, membelakangkan undang-undang serta pelbagai lagi kata-kata kurang manis dilemparkan terhadapnya.
Bahkan beliau juga disindir oleh banyak pihak bahawa sekiranya amalan bersumpan sudah menjadi amalan untuk menentukan kebenaran, maka tidak perlu lagilah mahkamah digunakan untuk mencari keadilan.
Yang menariknya, pihak yang mengecam Ahmad Said ini bukan saja golongan pro pembangkang, malahan ramai kalangan dalam UMNO sendiri memperlekeh tindakan Ahmad Said itu dengan mengatakan tindakan itu seolah-olah beliau tidak mempercayai lagi sistem keadilan di negara ini.
Exco Sukan, Kebudayaan dan Warisan Johor, Zulkurnain Kamisan pula berkata, tiada keperluan bagi pemain JDT untuk mengangkat sumpah dengan Al-Quran bagi mencari kebenaran insiden yang berlaku dalam terowong di Stadium Tan Sri Haji Hassan Yunus di Larkin kerana pihaknya mempunyai keyakinan terhadap pihak berkuasa untuk bersikap adil dan tidak berat sebelah.
Tindakan pihak pro pembangkang tidak setuju dengan majlis angkat sumpah seperti yang dilakukan oleh Ahmad Said itu tidaklah menghairankan tetapi agak mengejutkan apabila golongan dalam UMNO atau pro UMNO juga tidak setuju dengan majlis bersumpah untuk para pemain dan jurulatih T-Team itu.
Ini berbeza dalam majlis bersumpah yang dilakukan oleh Saiful Bukhari Azlan berhubung dakwaan liwat oleh Anwar Ibrahim dan juga sumpah oleh Shazryl Eskay Abdullah berhubung penayangan video seks yang juga dikaitkan dengan Ketua Pembangkang itu di mana rata-rata kelompok dalam UMNO dan mereka yang pro parti itu menyanjung tinggi keberanian bersumpah itu.
Dalam masa yang sama, selain mengecam Anwar yang menolak untuk turut sama bersumpah, mereka juga tidak henti-henti mencabarnya agar turut berani bersumpah jika benar tidak bersalah sepertimana yang didakwa oleh Saiful dan Eskay.
Dalam dakwaan yang ditujukan kepadanya, Anwar dengan sokongan beberapa ulama dalam dan luar negara, tetap berkeyakinan bahawa bersumpah dengan Al-Quran atau sambil memegang kitab suci itu bukanlah ajaran sebenar yang diajar oleh Islam, sebaliknya pihak yang menuduhnya perlulah mengemukakan bukti dan saksi.
Sementara sumpah politik yang melibatkan Anwar menyebabkan sokongan umat berpecah-pecah kerana lebih didorong oleh kelompok dan kepentingan tertentu sehingga isu itu menjadi perdebatan yang panjang, sumpah bola nampaknya membuatkan lebih ramai yang rasional dan menerima hakikat bahawa sumpah tidak menentukan kebenaran dan keadilan secara mutlak. Bagi menentukan keadilan dalam bolasepak juga terlihat lebih ramai yang mahu menyerahkan kepada pihak polis dan mahkamah untuk menentukan keadilan berbanding dalam politik, terdapat kecenderungan yang kuat untuk hanya bersandarkan kepada sumpah sebagai asas kebenaran.
Anwar telah dikaitkan sebagai bersalah bukan kerana adanya bukti dan empat saksi sepertimana yang dikehendaki oleh Islam tetapi lebih kerana keengganannya untuk turut sama bersumpah. Tetapi Ahmad Said yang mahu mencari kebenaran dengan bersumpah pula nyata telah menerima lebih banyak kecaman berbanding Saiful dan Eskay yang disanjung atas tindakan yang sama.
Penerimaan orang Melayu dan Islam terhadap sumpah berkaitan politik dengan bola jelas ada perbezaan walaupun semua mereka beramal dengan Al-Quran yang satu dan menyembah juga dengan Tuhan yang satu.
Sumpah politik dan sumpah bola telah melahirkan sesumpah di kalangan manusia. (SH 11/02/2014)

0

0

votes
Article Rating
Kongsikan artikel ini


Sarawak Dipimpin Adenan Satem, Masihkah Jadi Simpanan Tetap BN?

 Teka-teki mengenai politik Sarawak kini sudah pun terjawab. Taib Mahmud yang berkuasa di Sarawak sejak 33 tahun lalu sudah sah akan meletakkan jawatannya pada 28 Februari ini. Pengganti beliau juga sudah diumumkan iaitu Adenan Satem yang sebelum ini memegang jawatan Menteri Tugas-Tugas Khas di Jabatan Ketua Menteri Sarawak.
Dengan pengunduran Taib dan penggantinya juga sudah diumumkan, apa yang ditunggu hanyalah perlantikan beliau sebagai Yang Dipertua Negeri Sarawak bagi menggantikan Tun Abang Muhammad Sallahuddin Abang Barieng yang juga tamat tempoh perkhidmatannya pada hujung bulan ini. Meskipun ada bantahan dan suara tidak setuju belliau menjadi Yang Dipertua Negeri, rasanya tiada sesiapa yang dapat menyekat laluan itu.
Dengan martabat dirinya naik setapak lagi dari Ketua Menteri kepada Yang Dipertua Negeri Sarawak, bermakna Taib terpaksa mengosongkan kerusi DUN Balingan yang diwakilinya sekarang dan satu pilihanraya kecil terpaksa diadakan. Mudah-mudahan SPR tidak terperanjat dengan kemungkinan adanya pilihanraya kecil ini sebagaimana yang berlaku di Kajang sehingga tarikh pilihanrayanya hanya dapat ditentukan 54 hari daripada tarikh kekosongan kerusi itu dimaklumkan.
Tamatnya teka-teki mengenai pengunduran beliau dan “ditabalkan” pula sebagai Yang Dipertua Negeri, bermakna segala cerita kekayaan, pembolotan tanah dan balak oleh kaum keluarganya serta failnya yang sudah dibuka oleh SPRM, semuanya kini bakal menjadi kotak sejarah yang akan tersimpan sehingga kiamat.
Meskipun Taib didakwa terlibat dengan pelbagai pengumpulan kekayaan, tetapi cengkaman yang kekal berbisa sehingga ke hujung kuasa dengan menyumbang kerusi kemenangan kepada BN, adalah satu-satunya jasa beliau yang tidak dilupakan oleh sesiapa yang menjadi Perdana Menteri, terutamanya dalam pilihanraya 2008 dan 2013 lalu.
Dalam pilihanraya 2008, BN Sarawak menyumbang 29 kerusi kemenangan daripada 31 kerusi Parlimen yang dimilikinya manakala pada pilihanraya 2013 pula, di sebalik serangan kuat Pakatan Rakyat menggempur negeri itu, Taib masih mampu menyumbang 25 kerusi kemenangan dan menjadi asas terpenting kekalnya BN dengan kemenangan 133 kerusi berbanding PR 89 kerusi.
Oleh itu, tidaklah menghairankan, di sebalik pelbagai laporan dan dakwaan mengenai salah laku Taib yang diadukan kepada pihak berkuasa sentiasa menemui jalan buntu, bahkan di suatu ketika beliau pernah menempelak SPRM dengan mengatakan badan pencegahan rasuah itu tidak layak menyiasatnya.
Jika ketika beliau menjadi Ketua Mentei pun tiada siapa yang berani mengusiknya, apatah lagi selepas menjadi Yang Dipertua Negeri.
Meskipun pakar undang-undang, Prof Aziz Bari mengatakan Taib tidak kebal walaupun sudah dilantik sebagai Yang Dipertua Negeri berikutan masih boleh didakwa di mahkamah khas yang dibentuk di bawah Artikel 182 Perlembagaan Persekutuan, hakikatnya ia hanyalah sesuatu yang tertulis dan tidak pernah dipraktikkan selama ini.
Bahkan, kebarangkalian untuk dipraktikkan juga amat tipis.
Selain perancangan manusia untuk menjadikan Taib sedemikian rupa, barangkali memang sudah ketentuan Tuhan begitu nasib baiknya di dunia ini.
Namun demikian, apa yang menjadi perhatian dengan pengunduran Taib ini ialah sama ada Sarawak masih mampu menyumbang jumlah kerusi yang banyak atau menjadi “fixed deposit” kepada BN dalam pilihanraya umum akan datang?
Di sebalik pelbagai isu dan dakwaan mengenai diri, keluarga dan kepimpinannya sejak beberapa kali pilihanraya yang lalu, pengaruh dan cengkamannya yang kuat di kalangan penduduk Sarawak telah menjadikan beliau mampu mengatasi halangan itu dan mencipta kemenangan yang membanggakan setiap kali pilihanraya diadakan.
Sebagai pemimpin lama yang telah berkhidmat sejak zaman Tunku Abdul Rahman Putra Alhaj lagi, kelebihan Taib ialah beliau memahami selok-belok politik negeri itu dengan arif dan dibantu dengan sumber kewangan kukuh yang dimilikinya, telah dapat menukar kelebihan itu menjadi kemenangan di peti undi dan menenggelamkan semua isu serangan peribadi yang ditujukan kepadanya.
Kelebihan ini mungkin hanya ada pada Taib dan tidak pada Adenan Satem. Latar belakang Adenan yang pelbagai dan bercampur-campur, pernah menjadi guru, wartawan, majisteret dan sebagainya sebelum berkecimpung dalam politik, tidak memperlihatkan sesuatu yang istimewa sama ada mampu menandingi atau menyamai kelebihan Taib.
Sesuatu yang menjadi kelebihan Adenan ialah barangkali beliau tidak mempunyai isu-isu peribadi dan keluarga yang boleh dijaja dalam kempen pilihanraya. Di samping pelbagai perkembangan lain yang sentiasa mengejutkan menjelang PRU 14 akan datang, Sarawak dibawah kepimpinan Adenan Satem yang mempunyai 31 kerusi Parlimen di negeri itu akan terus menjadi medan perebutan yang menarik antara BN dan PR.
Mampukah Adenan mengekalkan kedudukan Sarawak sebagai “simpanan tetap” BN atau bakal bertukar menjadi “simpanan tunai” yang bila-bila masa boleh bertukar tangan? (SH 12/02/2014)

0

0

votes
Article Rating
Kongsikan artikel ini


Mahathir Pun Kadangkala Jadi Melayu Mudah Lupa Juga

 Dalam usaha menghasut agar musuh politiknya iaitu Anwar Ibrahim terhalang daripada menjadi Menteri Besar Selangor, bekas Perdana Menteri, Mahathir Mohamad berpendapat, sudah tiba masanya kerusi itu diserahkan kepada Pas yang mempunyai jumlah kerusi DUN yang lebih banyak berbanding PKR.
Beliau berkata, sudah tiba masanya PKR mengembalikan kerusi Menteri Besar Selangor kepada Pas kerana PKR bukan menguasai keseluruhan atau kuasa sebenar dalam PR, jadi tak patutlah mereka bolot jawatan itu untuk selama-lamanya.
Pas berhak untuk kerusi Menteri Besar Selangor itu, tidak bolehlah hanya dikuasai satu parti saja. Tidak seperti BN, jumlah terbesarnya ialah UMNO dan sebab itu pemimpin UMNO diangkat menjadi Perdana Menteri, tambah Mahathir lagi untuk menguatkan hujahnya.
Menyedari terdapat sebilangan kelompok di peringkat bawahan dan pertengahan dalam Pas yang kurang bersetuju Anwar mengambil alih jawatan Menteri Besar selepas pilihanraya kecil DUN Kajang, 23 Mac ini, nawaitu dan tujuan Mahathir mengeluarkan pendapat ini tentunya tidak lain bertujuan mengadu-dombakan lagi hubungan antara Pas dengan PKR dalam Pakatan Rakyat.
Dengan menggunakan logik jawatan Perdana Menteri yang dipegang oleh UMNO kerana parti itu merupakan kuasa sebenar dalam BN dan kedudukan komposisi DUN Selangor yang dimiliki oleh PKR hanya 14 berbanding Pas dan DAP yang masing-masing mempunyai 15 kerusi, sekali imbas hujah Mahathir untuk mengadu-domba dan menghasut itu memang ada logik dan kebenarannya.
Tetapi sebagaimana beliau selalu menyebut bahawa bangsa Melayu adalah bangsa yang mudah lupa terhadap sesuatu perkara sehingga misalnya, mudah melakukan kesilapan yang sama berulangkali atau ditipu dengan taktik yang sama di ketika yang lain, Mahathir sendiri nampaknya sudah termasuk dalam golongan yang mudah lupa juga.
Apabila beliau mengatakan PKR bukan menguasai keseluruhan, bukan kuasa sebenar dan bukan majoriti dalam DUN Selangor dan kerana itu tidak berhak membolot selama-lamanya jawatan Menteri Besar, Mahathir barangkali terlupa dengan apa yang berlaku di Pulau Pinang ketika BN berkuasa dahulu.
Di Pulau Pinang ketika itu, kuasa sebenar ialah UMNO dan UMNOlah yang sentiasa memenangi jumlah kerusi DUN paling banyak tetapi kerusi Ketua Menteri tetap diserahkan kepada Gerakan. Anwar sendiri secara berseloroh selalu menyebut bahawa ketika BN memerintah Pulau Pinang, Ketua Menterinya ialah Koh Tsu Koon dan bukannya Ahmad bin Sukun.
Oleh itu, memberi jawatan Menteri Besar atau Ketua Menteri kepada parti yang tidak memiliki kerusi majoriti atau tidak menjadi kuasa sebenar bukanlah asing dalam sejarah negara ini. Di Selangor, jawatan Menteri Besar diberikan kepada PKR yang mempunyai jumlah kerusi lebih sedikit hanyalah berlaku selepas PRU 13 saja manakala selepas pilihanraya 2008 lalu kerusi itu diberikan kepada PKR kerana parti itu memiliki jumlah kerusi yang lebih banyak.
Lagi pula kesepakatan untuk terus memberkan jawatan Menteri Besar Selangor kepada PKR adalah atas permuafakatan bersama dalam PR setelah pemimpin Pas menjadi Menteri Besar di Kelantan dan pemimpin DAP menjadi Ketua Menteri di Pulau Pinang.
Tetapi BN telah pun melakukan duluan di Pulau Pinang, seolah-olah ada kesepakatan bahawa selagi BN memerintah negeri itu, kerusi Ketua Menteri tetap menjadi milik Gerakan biar pun ternyata UMNO memiliki jumlah kerusi DUN yang lebih banyak.
Dengan Mahathir mungkin terlupa atau buat-buat lupa mengenai fakta Pulau Pinang ini dalam usahanya untuk terus memastikan Anwar Ibrahim ditolak menjadi Menteri Besar Selangor, ia mungkin boleh dianggap sebagai program menghasut dan mengadu-domba yang gagal dilakukan oleh bekas Perdana Menteri berusia 88 tahun itu. (SH 13/02/2014)

0

0

votes
Article Rating
Kongsikan artikel ini


Berapa Tebal Agaknya Kulit Muka Idris Haron…

 Beberapa hari lalu telah tersebar di laman sosial maklumat mengenai pembelian nombor plat MCM (bermaksud Malacca Chief Minister) yang melibatkan Ketua Menteri Melaka, Idris Haron, isterinya dan beberapa orang setiausahanya. Dalam maklumat itu, Idris dikatakan membeli nombor plat MCM 11 dengan harga RM20,900 manakala seorang wanita yang bernama Fadilah Abdullah, dipercayai isterinya telah memenangi bidaan MCM 10 dengan harga RM16,610.
Beberapa nama yang dipercayai setiausahanya didapati turut memenangi bidaan membeli nombor plat MCM 2, MCM 3, MCM 4 dan MCM 5 dengan harga antara RM20,000 hingga RM56,100 setiap satunya.
Idris dipercayai membeli nombor plat MCM 11 untuk menunjukkan keakrabannya dengan Perdana Menteri memandangkan nombor 11 adalah kegemaran Najib Razak sejak dulu. Bukan saja nombor kereta Najib bernombor 11, malah semua perkara yang dilakukannya jika melibatkan angka, pasti nombor 11 menjadi pilihannya. Ketika Pak Lah menjadi Perdana Menteri dan nombor kegemarannya ialah 13, ramai juga pemimpin yang berebut-rebut memiliki nombor tersebut untuk menggambarkan hubungan saling sehati sejiwa dengannya.
Walaupun Idris menafikan pembelian nombor plat itu melibatkan dana awam sebagaimana yang dibangkitkan oleh sebuah NGO pemantau jenayah, Mywatch dengan menggambarkan beliau masih siuman, persoalannya yang lebih besar ialah wajarkah beliau, isteri dan para pegawainya membazirkan wang yang mahal dengan pembelian yang dianggal mahal dan mewah itu?
Kita tidak mempersoalkan pembelian itu jika ianya daripada wang simpanan sendiri atau tinggalan nenek-moyang yang berpeti-peti jumlahnya. Namun jika pembelian itu, sama ada oleh Idris sendiri atau para pegawainya, adalah dari sumber yang meragukan, lebih-lebih lagi memandangkan beliau baru lapan bulan menjadi Ketua Menteri, pihak berkuasa seperti SPRM wajar menjalankan siasatan dan mengambil tindakan.
Tetapi sebagai pemimpin, terutama di ketika rakyat dibebankan dengan kenaikan harga barang dan peningkatan kos sara hidup yang tinggi dengan pemimpin sendiri kerapkali meminta rakyat berjimat cermat dan mengamalkan gaya hidup sederhana, apa yang dilakukan oleh Idris dan para pegawainya ini adalah bertentangan sama-sekali dengan seruan kerajaan itu.
Idris bukan saja merosakkan imej dan nama baik kerajaan, bahkan telah memberi gambaran buruk mengenai perlakuan yang seharusnya dilakukan oleh seseorang pemimpin. Pemimpin bukan saja perlu menunjukkan sikap baik, bersama dengan denyut nadi rakyat, sentiasa menunjukkan sikap sederhana, bahkan lebih penting ialah tidak menunjuk-nunjuk kemewahan yang dimiliki.
Dengan sejumlah besar penduduk Melaka masih berada dalam kesempitan hidup, terbeban dengan kenaikan kos seharian serta ramai yang lainnya berlumba-lumba memohon BR1M bagi meneruskan kelangsungan bernafas di negara yang semakin sukar ini, kenapakah begitu tergamak Idris Haron dan para pegawainya mempamerkan perbelanjaan mewah mereka?
Apakah mereka tiada perasaan? Tidakkah mereka tersentuh melihat derita hidup rakyat setiap kali turun padang ke kampung-kampung dan desa pedalaman? Bahkan dengan berbangga mengguna plat MCM yang dibayar dengan harga puluhan ribu, ada yang bertanya, berapa tebal agaknya kulit muka beliau sehingga sanggup melakukan perkara yang boleh menyinggung hati rakyat miskin ini?
Jika sebelum ini, Ali Rustam dikecam kerana mengadakan jamuan mewah untuk majlis perkahwinan anaknya yang dihadiri oleh kira-kira 130,000 orang, kini penyakit yang sama berjangkit kepada seorang lagi Ketua Menteri Melaka.
Pemimpin MCA, Liow Tiong Lai turut pernah dikecam kerana memiliki nombor plat WWW 15 dengan harga RM24,200 tetapi beliau akhirnya memulangkan nombor tersebut bagi mengelakkan kontroversi berterusan.
Dengan kesanggupan menghabiskan beratus-ratus ribu ringgit untuk nombor plat kereta, Idris juga telah menunjukkan teladan yang tidak baik bagi golongan muda. Sebelum ini, ramai yang meminta pucuk pimpinan agar mengenengahkan lebih ramai golongan muda sebagai pemimpin sama ada di peringkat pusat atau negeri bagi memberi gambaran kerajaan memandang tinggi tentang potensi mereka sebagai pewaris kepimpinan negara.
Namun, hanya selepas lapan bulan berkuasa di Melaka dan sudah menunjukkan contoh buruk bahawa beliau “mudah geli” dengan kuasa dan kenikmatan yang datang bersamanya, pemilihan beliau sebagai pemimpin barangkali merupakan keputusan yang salah oleh pucuk pimpinan.
Bersama kemungkinan akan lebih banyak perlakuan tidak wajar dilakukannya sebagai pemimpin, Idris Haron tidak seharusnya dikekalkan lebih lama lagi sebagai pemimpin. Beliau adalah antara penyumbang terbesar kiranya UMNO dan BN semakin kehilangan sokongan rakyat dan seterusnya tumbang dalam pilihanraya akan datang. (SH 14/02/2014)

0

0

votes
Article Rating
Kongsikan artikel ini


Anwar Sebagai MB Selangor Seharusnya Dialu-alukan

 Satu-satunya kejayaan yang terlihat menonjol di sebalik tindakan SPR melewatkan tarikh pilihanraya kecil DUN Kajang ialah menjadikan peluang Anwar Ibrahim menjadi MB Selangor mula tidak menentu dan caca-marba. Walaupun DAP amat konsisten dan lebih memandang peluang yang mungkin lebih terbentang dalam PRU 14 jika Anwar menjadi MB Selangor, PAS sebaliknya tidak mempunyai kesepakatan pemikiran yang sama.
Selain sikap Pas yang masih menjadi perbualan, semakin masa berlalu, tersebar pula pelbagai berita mengenai MB Selangor, Khalid Ibrahim yang kononnya tidak mahu berundur dan bakal merencatkan peluang Anwar untuk menggantikannya. Semua ini seolah-olah permainan yang sengaja diatur kerana dengan ruang masa yang masih terbuka, banyak duri dan jarum dapat dicucuk-cucukkan untuk menggugat kesepakatan dalam PR.
Meskipun pimpinan tertinggi PAS memberi sokongan kuat untuk memastikan kemenangan beliau di Kajang, tetapi masih kedengaran suara-suara kecil daripada Dewan Ulama, Dewan Pemuda Pas dan bekas Ketua Pemudanya, Nasharuddin Tantawi yang seolah-olah tidak bersetuju dengan pendekatan politik PKR memaksa pilihanraya kecil DUN Kajang ini diadakan.
Lebih dari itu, seperti dalam keadaan terpaksa juga mereka hanya bersedia memberikan sokongan dan memastikan kemenangan Anwar dalam pilihanraya kecil itu saja, tetapi tidak mahu ia melibatkan pertukaran jawatan MB Selangor.
Dengan memberi hujah bahawa jawatan MB Selangor haruslah disepakati bersama antara Pas, PKR dan DAP dan Anwar atau PKR tidak seharusnya memandai-mandai sendiri memutuskan jawatan itu milik mereka, terlihat bahawa Pas cuba menghantar mesej tentang jumlah kerusi DUN dimilikinya adalah 15 berbanding PKR yang hanya 14. DAP, walaupun juga mempunyai jumlah kerusi 15 tetapi tidak berpeluang menjadi MB kerana peruntukan memutuskan jawatan itu mesti dipegang oleh Melayu dan Islam.
Tindakan beberapa gelintir dalam Pas mula mengocakkan keadaan dalam Pakatan dan seolah-olah mereka sudah termakan dengan hasutan bekas Perdana Menteri, Mahathir Mohamad yang berulang-kali mengatakan bahawa jawatan MB Selangor sepatutnya dipegang oleh Pas kerana parti itu mempunyai jumlah kerusi DUN yang lebih berbanding PKR.
Sementara Mahathir terlupa atau buat-buat lupa bahawa UMNO yang mempunyai jumlah kerusi lebih juga memberikan jawatan Ketua Menteri Pulau Pinang kepada Gerakan, beberapa gelintir dalam Pas tadi juga mungkin terlupa atau buat-buat lupa bahawa kerana pertembungan Pas dengan PKR yang sama-sama meletakkan calon di DUN Kota Damansaralah yang menjadikan jumlah kerusi PKR menjadi 14.
Jika tidak, komposisi Pakatan Rakyat di Selangor ialah 15-15-15 dan mungkin tidak merangsang sesiapa untuk bangga kepada kelompok sendiri.
Dengan DAP tiada masalah untuk menyokong Anwar sebagai MB Selangor, Pas juga seharusnya memberikan sokongan yang sama bulat sebagai menebus kesilapan yang dilakukan di Kota Damansara dulu.
Lagi pula, dengan menyokong Anwar sebagai MB Selangor, ia juga turut memberi keuntungan kepada Pas sendiri dari segi keupayaan menembusi dan mendapat sokongan yang lebih meluas di kawasan bandar, separa bandar dan juga daripada kalangan pengundi bukan Melayu.
Berbanding dengan adanya kerjasama dengan PKR dan DAP, Pas sejak dua pilihanraya yang lalu telah berjaya memenangi beberapa kerusi bandar yang sebelum ini dianggap mustahil kerana sokongan Pas secara sendirian lebih tertumpu kepada kawasan kampung, pedalaman dan kelompok Melayu sahaja.
Harus juga diakui bahawa keinginan rakyat untuk berubah begitu terserlah dalam PRU 13 lalu. Kemenangan BN yang hanya bertunjangkan sokongan 47 peratus pengundi, turut juga dibantu oleh persempadanan kawasan pilihanraya.
Oleh yang demikian, untuk meneruskan momentum dalam PRU 14, pemikiran dan gerak kerja yang luar biasa amat diperlukan. Salah satunya ialah dengan menjadikan Anwar sebagai MB Selangor. Dengan kedudukan sebagai MB Selangor, Anwar akan mempunyai ruang yang lebih luas untuk berperanan, bukan saja di Selangor tetapi juga di seluruh negara.
Beliau bukan saja berpeluang membuktikan keupayaan mentadbir sebuah negeri terlebih dahulu untuk meyakinkan keupayaan mentadbir negara pula, hubungan dan buah fikirannya juga boleh dilontarkan ke arena yang lebih meluas seperti dslam mesyuarat Menteri-Menteri Besar serta mengiringi Sultan Selangor dalam mesyuarat Majlis Raja-Raja.
Semua ini, jika Anwar dapat melakukan dengan baik, lebih-lebih lagi jika cemerlang, pasti akan mempengaruhi keputusan pilihahraya 2018 nanti.
Dalam masa yang sama, jika Anwar menjadi MB Selangor selepas 23 Mac nanti, terdapat tempoh kira-kira empat tahun sebelum PRU 14 nanti. Dengan Mahathir sendiri tidak menyembunyikan kerisauannya bahawa jawatan MB Selangor itu akan menjadi tangga untuk Anwar mencapai cita-citanya menjadi Perdana Menteri, dalam tempoh yang sama juga akan menyaksikan kekuatan politik yang seimbang antara BN dan PR.
Politik yang seimbang ini tentu saja akan membuatkan kedua-dua pihak, iaitu BN dan PR, saling berlumba-lumba untuk menawarkan sesuatu yang terbaik untuk rakyat. Bukan saja berlaku “check and balance” yang lebih menguntungkan rakyat, malah rakyat tidak lagi menjadi mangsa buli mana-mana parti yang berkuasa.
Setelah kejayaan Anwar mewujudkan gabungan pembangkang yang kuat sehingga menggegar Putrajaya dalam PRU 13 lalu, mewujudkan kekuatan seimbang antara BN dan PR dalam tempoh empat tahun akan datang yang sekaligus mengalir pelbagai faedah dan kebaikan untuk rakyat, ia merupakan satu lagi sumbangan yang seharusnya dihargai dan dialu-alukan.
Menyokong Anwar sebagai MB Selangor sebenarnya tidak merugikan sesiapa, bahkan semua pihak yang menyokong itu ada bahagian keuntungan masing-masing. Yang rugi hanyalah UMNO dan BN.
Tetapi, tidak mengapalah UMNO dan BN rugi kali ini kerana mereka sudah untung sejak lebih 50 tahun lalu. (SH 16/02/2014)

0

0

votes
Article Rating
Kongsikan artikel ini


Berbanding Zaid Ibrahim, 1000 Kali Lebih Baik Undi Diberi Pada Herman Tino

 Bekas Menteri di Jabatan Perdana Menteri, Zaid Ibrahim akhirnya mengesahkan hasratnya bertanding sebagai calon Bebas dalam pilihanraya kecil DUN Kajang pada 23 Mac depan. Setelah mendapat lampu hijau daripada isterinya dan menganggap penyertaannya dalam pilihanraya ini sebagai hadiah Valentine, Zaid juga tidak menyembunyikan hasrat sebenarnya ialah untuk menghalang Anwar daripada menjadi Menteri Besar Selangor.
Menurut Zaid, sekiranya beliau menang dan Anwar kalah, maka amanlah Pakatan Rakyat di negeri Selangor dan Khalid Ibrahim akan terus kekal sebagai Menteri Besar Selangor.
Dengan alasan sebegini, penyertaan Zaid dalam pilihanraya ini tidak lebih menunjukkan jiwanya yang celaru dan keliru. Selain tidak ada sesiapa yang memintanya menjadi pengaman dalam Pakatan Rakyat, impiannya untuk menang dan sekaligus memastikan kemaraan Anwar dapat disekat juga jauh panggang dari api. Walaupun memberi contoh sokongan hebat yang diterimanya semasa bertanding di Hulu Selangor tidak lama dulu, Zaid barangkali terlupa bahawa ketika itu beliau bertanding atast tiket PKR dan mendapat sokongan kuat daripada Anwar sendiri.
Kekeliruan dan kecelaruan jiwa Zaid ini sebenarnya boleh dilihat daripada sejarah perjalanan politiknya yang kacau-bilau. Zaid pernah menjadi Ketua UMNO Bahagian dan Ahli Parlimen Kota Bharu sebelum digantung kerana didakwa terlibat dalam politik wang. Beliau kemudian dijadikan Menteri di Jabatan Perdana Menteri oleh Pak Lah dengan bertanggungjawab mengenai hal ehwal undang-undang.
Disebabkan tidak bersetuju dengan kes penahanan ISA dan mungkin merasakan Pakatan Rakyat mampu menumbangkan BN, beliau kemudian meletakkan jawatan dan menyertai PKR. Ketika pilihanraya kecil Hulu Selangor diadakan tidak lama selepas itu, Zaid dipilih sebagai calon mewakili PKR.
Walaupun kalah dengan kekurangan undi sebanyak 1725 dalam pilihanraya itu, Zaid mula merasakan beliau orang penting dalam PKR. Dalam pemilihan PKR selepas itu, beliau menawarkan diri bertanding jawatan Timbalan Presiden dan berhadapan dengan Azmin Ali yang merupakan antara penggerak awal gerakan reformasi. Wujud tanggapan bahawa beliau bertanding jawatan nombor dua ketika itu dan Anwar pula sedang menghadapi kes liwat di mahkamah adalah bertujuan memastikan PKR berada dibawah terajunya suatu hari nanti.
Apabila hasratnya untuk menjadi orang nombor dua PKR tidak kesampaian dan tidak mendapat sokongan Anwar, Zaid lalu keluar dari PKR dan mengambil alih sebuah parti yang tidak dikenali dan menukarnya menjadi parti KITA.
Malangnya parti itu tidak mendapat sambutan, malah dipenuhi dengan krisis sesama sendiri yang akhirnya membuatkan Zaid sekali lagi meninggalkan parti yang ditubuhkannya sendiri.
Sejak tidak berparti dan seolah-olah menjadi “hantu raya tak bertuan”, Zaid aktif dalam penerbitan buku dan penulisan di alam maya. Tulisannya seringkali kritikal terhadap kerajaan dan seolah-olah masih tersimpan keyakinan di dalam hatinya terhadap Pakatan Rakyat untuk mentadbir negara dan memberi perkhidmatan yang lebih baik untuk rakyat.
Dengan sejarah yang tidak menentu ini, tidak ada sesiapa yang dapat memahami apa sebenarnya yang dimahu dan diperjuangkannya melalui politik. Dengan melompat dari satu wadah ke satu wadah apabila terkehel, akhirnya hasil perjuangannya tidak dirasai oleh sesiapa pun.
Dalam pilihanraya kecil Kajang ini, sekali ini terlihat jiwa keliru dan celaru Zaid. Pada 31 Januari lalu, beliau menulis di twitternya, “Saya akan turun ke Kajang untuk membantu Anwar Ibrahim.”
Kemudian pada 2 Februari, beliau menulis lagi dengan memuji Anwar, “Anwar telah membuat keputussn tepat untuk menjadi MB. Harimau mesti berhadapan dengan singa baru selesa rakyat jelata.”
Entah apa yang merasuknya untuk tiba-tiba berubah fikiran, bukan saja menjadi calon Bebas bahkan mahu menghalang Anwar daripada menjadi Menteri Besar Selangor yang pernah dipujinya sebagai keputusan tepat itu, tiada siapa yang tahu kecuali dirinya sendiri. Lebih menarik lagi, beliau juga mahu menjadi benteng paling hadapan mempertahankan kedudukan Khalid Ibrahim daripada diambil alih oleh Anwar Ibrahim. Ewah..ewahhh…
Dengan ketiga-tiga mereka berbinkan Ibrahim, pertelagahan ini seperti krisis adik-beradik berebutkan harta pusaka yang puncanya dicetuskan oleh seorang adik bernama Zaid saja layaknya.
Sahnya penyertaan Zaid dalam pilihanraya kecil Kajang ini bukan saja memungkinkan hubungan Anwar dan Khalid tidak lagi semesra dulu, tetapi juga bermakna sudah lima calon yang sudah menawarkan diri. Selain Anwar yang akan bertanding atas tiket PKR, mereka yang turut berhajat ialah ialah Nallakaruppan, penyanyi Herman Tino dan Yuktes Vijay, bekas pembantu kepada peguam Sivirasa.
BN pula bukan saja belum memutuskan calonnya, bahkan tiada kepastian lagi sama ada ada bertanding atau tidak.
Nalla menawarkan diri dan berharap BN tidak meletakkan calon lain, semata-mata bertanding atas dendam peribadi dengan hasrat untuk mendedahkan semua keburukan Anwar yang diketahuinya. Begitu juga dengan Yuktes, hasratnya bertanding Bebas tidak lain untuk mencaci dan memburuk-burukkan peribadi Anwar.
Sama seperti Nalla dan Yuktes yang mahu bertanding kerana ada dendam peribadi dengan Anwar, Zaid juga jika dilihat daripada perjalanan politiknya turut terlihat mempunyai unsur-unsur dendam peribadi yang mahu dilangsaikannya melalui pilihanraya kecil DUN Kajang ini.
Hanya Herman Tino, walaupun tidak mempunyai sejarah politik sebelum ini, terlihat mempunyai nawaitu politik yang lebih murni berbanding Zaid, Nalla dan Yuktes. Seperti menulis di twitternya, Herman Tino bertanding hanya ingin membawa politik damai dan menawarkan pemimpin yang pandai, bukan memandai-mandai, sebagai pilihan kepada pengundi Kajang.
Sejauh mana politik damai dan kepimpinannya yang pandai itu mahu diterjemahkan, biarlah pengundi Kajang sendiri membuat penilaian.
Oleh kerana Nalla dan Yuktes hanya bertanding atas sebab-sebab peribadi dan barangkali hanya pengundi gila saja yang akan memberi undi kepada kedua-dua mereka itu, manakala jika pun ada simpati di kalangan pengundi Kajang untuk mencampakkan serpihan undi kepada calon-calon Bebas dan tak bertuan yang lain, memberi undi kepada Herman Tino adalah 1000 kali lebih baik daripada memberikannya kepada Zaid Ibrahim.
Sekurang-kurangnya politik damai yang mahu dibawanya lebih menyejukkan hati berbanding Zaid yang ternyata keliru, celaru dan kacau-bilau sepanjang perjalanan yang telah dilaluinya. (SH 17/02/2014)

0

0

votes
Article Rating
Kongsikan artikel ini


Kenapa Mahathir Takut Anwar Jadi MB Sedangkan Najib Relaks Saja?

 Beberapa kenyataan Mahathir Mohamad sejak kebelakangan ini mengenai Anwar Ibrahim dan pilihanraya kecil DUN Kajang, tidak lain menyerlahkan ketakutannya mengenai kebangkitan musuh poltitiknya itu. Bermula dengan jujur mengakui bahawa jawatan sebagai MB Selangor akan memberi kelebihan kepada Anwar untuk menawan Putrajaya dalam pilihanraya umum akan datang, beliau kemudian mengatakan niat Anwar sejak awal menyertai UMNO adalah semata-mata untuk menjadi Perdana Menteri.
Mahathir seterusnya cuba menghasut Pas dengan mengatakan sepatutnya jawatan MB Selangor adalah kepunyaan parti itu memandangkan mereka mempunyai jumlah kerusi DUN yang lebih bahyak berbanding PKR.
Ketika Ops Lalang dibangkitkan semula oleh MCA, Mahathir sekali lagi menuding kepada Anwar sebagai turut bertanggungjawab dalam operasi yang menyaksikan ramai ditahan dibawah ISA itu, meskipun seluruh dunia tahu ketika itu beliau adalah Perdana Menteri dan Menteri Dalam Negeri dan dalam sebuah buku pula beliau pernah berkata penahanan itu adalah tindakan yang diambil oleh pihak polis sepenuhnya.
Menuding jari kepada Anwar semata-mata beliau anggota kabinet yang turut melibatkan Najib juga ketika itu, hanya menyerlahkan sikap Mahathir yang cuba melonggokkan semua kesalahan kepada bekas timbalannya yang dipecat pada 1998 itu sebagai sebahagian usaha untuk menghalangnya menjadi ADUN Kajang dan MB Selangor.
Semalam pula, Mahathir bersuara lagi dengan mengatakan mengundi Anwar salah seperti memberi undi kepada Amerika, walaupun seluruh dunia juga tahu bahawa Amerika adalah “tuhan politik” kepada Najib di mana sejak memimpin negara pada 2009, keinginannya untuk berbaik-baik dan dilihat akrab dengan Amerika cukup luar biasa.
Najib bukan saja paling kerap mengunjungi Amerika, bahkan sebaik menjadi Perdana Menteri telah melantik rakan baiknya, Jamaluddin Jarjis sebsgai duta ke negara itu dengan misi untuk menjalinkan hubungan lebih akrab dan mempromosi dirinya sebagai peneraju Malaysia yang pro Amerika kepada Barack Obama.
Jika dengan mengatakan Pas lebih berhak menduduki kerusi MB adalah bertujuan meracuni pemikiran pengundi Pas manakala menuduh Anwar terlibat dslam Ops Lalang pula dengan harapan pengundi Cina menolak Anwar, dakwaannya yang mengatakan mengundi Anwar sama seperti memberi undi kepada Amerika, nyata lebih disasarkan kepada keseluruhan pengundi Melayu di Kajang.
Sehingga ini hanya pengundi India yang berjumlah kira-kira 10 peratus saja lagi yang belum dihasut dan diracuni oleh Mahathir.
Berbanding pilihanraya kecil sebelum ini, Mahathir bukan saja terlihat lebih aktif dan agresif untuk memastikan kekalahan calon PKR, malah ketakutannya akan kemaraan Anwar menduduki kerusi MB Selangor melebihi Najib sendiri.
Najib pula hanya relaks saja mengenai pilihanraya Kajang. Hanya sekali Najib bercakap mengenai Kajang, itu pun mengenai penentuan calon yang akan diputuskan oleh BN selepas sambutan Tahun Baru Cina. Najib malahan tidak bercskap langsung mengenai Anwar, kerusi MB Selangor serta kesannya kepada BN dalam PRU 14 nanti, kecuali sekali menulis di twitternya bahawa pilihanraya kecil Kajang adalah untuk kepentingan peribadi dan bukannya demi rakyat. Tetapi tulisannya sekadar bersifat umum dan tidak menyebut nama sesiapa.
Kiranya dengan jawatan MB Selangor memberi kelebihan kepada Anwar dan PR dalam pilihanraya umum akan datang, seharusnya Najiblah yang lebih bimbang kerana beliau yang bakal kehilangan kuasa dan jawatan Perdana Menteri tetapi nampaknya Mahathir yang terlebih takutnya.
Mungkinkah Najib bersikap agak relaks kerana merasakan kemaraan Anwar di Kajang dan seterusnya sebagai MB Selangor sesuatu yang sukar ditahan dan jika berhempas-pulas pun, hanya menghabiskan stamina saja? Atau boleh jadi Najib merasakan pertempuran sebenarnya ialah pada 2018 nanti dan oleh yang demikian beliau perlu menyimpan tenaganya sekarang ini?
Atau mungkin juga Najib beranggapan tempoh hayat BN hanya sekadar 2018 saja dan bersikap redha saja sambil menghabiskan sis-sisa yang ada ini untuk menikmati sepenuhnya kehidupan sebagai Perdana Menteri?
Selain Najib yang bersikap relaks, Muhyiddin pula sebagai Timbalan Perdana Menteri yang sepatutnya menjadi ketua jika berlaku pilihanraya kecil, turut tidak seghairah mana. Mungkin barangkali ada benarnya beliau sudah keletihan dan berpuas hati jika dapat pencen sebagai orang nombor dua saja.
Kenapakah ketakutan Mahathir begitu menyerlah dan melebihi Najib sendiri?
Mungkin jawapan sebenar hanya Mahathir saja yang tahu walaupun umum boleh membuat telahan yang berbagai yang antaranya mahu menjaga legasinya, memastikan masa depan anak-anaknya terjamin, memelihara egonya yang pernah memecat Anwar dan bermacam-macam lagi.
Sehingga ini tidak ternampak tanda-tanda Mahathir akan surut daripada pendiriannya. Sementara hari pengundian masih jauh iaitu 23 Mac depan, adalah dijangka banyak lagi serangan dan belasahannya terhadap Anwar.
Dan dengan usianya sudah menginjak 89 tahun, manakala Anwar pula berulangkali mengungkapkan secara terbuka bahawa beliau sudah memaafkan bekas mentor itu serta tidak menyimpan sebarang dendam andai ditakdirkan berjaya menawan Putrajaya, Mahathir sebaliknya seperti ingin membawa permusuhan itu sehingga ke liang kubur.
Berbeza dengan Pak Lah yang sedia mengeluarkan Anwar daripada penjara dan Najib yang terbuka untuk berdialog serta saling bekerjasama, Mahathir seboleh-bolehnya tidak mahu sekalipun sekadar cuma bertentang mata.
Kecuali jika Tuhan menuliskan takdir yang berbeza, permusuhan Mahathir dan Anwar ini nampaknya hanya akan berakhir sehingga ke penghujung usia. (SH 18/02/2014)

0

0

votes
Article Rating
Kongsikan artikel ini


Asyik-Asyik KJ Yang Ke Depan Pertahan Najib, Mana Menteri Lain?

 Ketua Pemuda UMNO, Khairy Jamaluddin atau KJ sekali lagi tampil paling pantas mempertahankan Najib apabila pemimpin Hindraf, P Waytha Moorthy mengkritik Perdana Menteri sebagai seorang yang khianat dan mungkir janji untuk membantu golongan miskin India serta memintanya meletakkan jawatan.
Tidak lama selepas kenyataan Waytha itu dikeluarkan, KJ terus menulis bertalu-talu di twitternya untuk membela Najib sambil mengkritik pemimpin Hindraf itu sebagai tidak memahami bagaimana kerajaan beroperasi serta mendakwanya membuat tuntutan yang keterlaluan seperti sebuah unit khas dengan kuasa sepenuhnya mengawal perbelanjaan.
Kecuali pemimpin MIC dan IPF yang agak lewat bersuara dan turut mengkritik Waytha, agak menakjubkan pemimpin UMNO yang lain masih berdiam diri dan tidak terpanggil untuk mempertahankan Najib dan kerajaan yang sedang dikritik itu.
Sama seperti isu kangkung yang timbul beberapa minggu lalu, KJ juga merupakan pemimpin UMNO yang paling awal menulis di twitter dan mempertahankan Najib.
Dalam isu Waytha dan Hindraf ini, hanya KJ pemimpin UMNO yang bersuara sehingga ini.
Soalnya, di mana pemimpin UMNO yang lain? Di mana Muhyiddin sebagai Timbalan Perdana Menteri? Di mana Naib-Naib Presiden UMNO yang ketiga-tiganya sedang berlumba-lumba untuk menjadi Perdana Menteri suatu hari nanti? Di mana juga Ketua Penerangan UMNO yang seharusnya bertindak pantas dalam memberi penerangan?
Di mana pula menteri dan pemimpin UMNO yang lain, terutamanya Menteri Komunikasi dan Multimedia yang lazimnya akan segera memanggil jurukamera RTM jika sesuatu kritikan berlaku terhadap Perdana Menteri dan kerajaan?
Jika alasan semua mereka ini sedang sibuk dengan urusan pejabat dan menghadiri pelbagai mesyuarat, bukankah kebanyakan mereka ini mempunyai akuan Facebook dan Twitter yang hanya mengambil masa beberapa minit saja untuk menulis dan menyatakan pendirian?
Mungkinkah bagi kebanyakan pemimpin ini, mempertahankan Perdana Menteri bukan lagi tugas mereka? Tetapi kalau bukan tugas dan peranan pemimpin yang diberi jawatan dan keistimewaan ini untuk mempertahan dan membela Perdana Menteri, tugas siapa lagi?
Perkembangan yang berlaku kebelakangan ini jelas memperlihatkan Najib seperti keseorangan dalam mempertahankan dirinya. Lrbih ramai yang sanggup mencium tangannya berbanding mempertahannya. Apakah semua ini berlaku kerana kedudukan Najib tidak begitu kukuh dan boleh tumbang bila-bila masa, lalu semua pemimpin hanya mengambil jalan selamat dan menjaga diri masing-masing saja?
Sementara itu, dalam masa yang sama, walaupun Mahathir kelihatan agresif sejak Anwar memutuskan untuk bertanding di DUN Kajang dan mahu menjadi MB Selangor, bekas Perdana Menteri itu hanya menumpukan serangannya terhadap Anwar dan tidak langsung keluar perkataan yang membela Najib.
Dengan Mahathir diketahui tidak berpuas hati dengan prestasi Nsjib sejak berakhirnya PRU 13 lalu, ditambah dengan kekalahan Mukhriz sebagai Naib Presiden UMNO yang antara lainnya disebabkan campurtangan Najib mahu mengekalkan status quo, bekas Perdana Menteri itu dipercayai akan kembali lantang terhadap Najib dan kerajaan sebaik saja berakhirnya pilihanraya kecil Kajang nanti.
Dalam konteks KJ, sikapnya mempertahankan Najib bukan saja sebagai Ketua Pemuda UMNO tetapi juga sebagai anggota kabinet. Walaupun wujud pelbagai tafsiran di sebalik peranan yang dimainkannya itu, KJ sebenarnya telah memainkan peranannya yang sewajarnya sebagai pemimpin UMNO dan juga menteri.
Walaupun pernah dianggap sebagai “budak nakal” dalam UMNO terutama ketika era kepimpinan bapa mertuanya, Pak Lah dan masih tidak disenangi oleh Mahathir sehingga kini, KJ telah berjaya memintas pemimpin yang lebih senior daripadanya dari segi memahami konsep pertanggungjawaban bersama, baik sebagai pemimpin UMNO mahupun sebagai anggota pentadbiran kerajaan.
Beliau pernah disisihkan daripada dilantik menganggotai kabinet selama empat tahun kerana Najib lebih ingin menjaga hati dan takut kepada Mahathir. Hanya selepas keputusan PRU 13, barulah Najib ada keberanian untuk memberikan jawatan menteri kepada KJ sedangkan Mukhriz yang kalah dalam pertandingan Ketua Pemuda dan Razali Ibrahim yang pernah menjadi naibnya, sudah pun diberikan jawatan dalam kerajaan oleh Najib sejak 2009 lagi.
Mujurlah Najib mulai ada keberanian memberikan jawatan kepada KJ sejak 2013 lalu, jika tidak, sekarang ini beliau kelihatan lebih keseorangan dan tidak ada sesiapa yang mempertahankannya. (SH 19/02/2014)

0

0

votes
Article Rating
Kongsikan artikel ini


Selepas PRK Kajang, Lebih Ramai Yang Mahukan Najib Berundur…Tunggulah

 Ada sesuatu yang unik di negara kita. Sesuatu perkara itu selalunya berlaku bermusim dan berturut-turut. Jika mula berlaku tanah runtuh misalnya, selalunya beberapa kejadian lagi akan berlaku selepas itu. Begitu juga jika ada kes penderaan pembantu rumah, kanak-kanak mati di taska, kes orang hilang, remaja perempuan dilarikan ke Lombok dan sebagainya, selalunya kejadian yang sama akan berturut-turut berlaku untuk beberapa lama sehingga ia menjadi perbualan di seluruh negara.
Perkara yang saja kini nampaknya sudah menjangkit ke dunia politik pula.
Selepas pilihanraya umum 2013, suara-suara yang meminta Najib berundur mula kedengaran. Ia bukan saja kerana prestasi beliau lebih buruk berbanding pencapaian Pak Lah pada 2008, tetapi juga kelemahan yang berterusan dan sikap tidak mahu berubah sehingga lebih ramai yang percaya kekalnya beliau akan menyebabkan BN lebih mudah ditumbangkan dalam pilihanraya akan datang ini.
Tetapi jika sebelum ini, hanya golongan penulis, blogger, pemimpin veteran UMNO dan seumpamanya saja yang menyuarakan perlunya Najib berundur dan memberi peluang kepada pemimpin lain menerajui parti serta kerajaan tetapi kini seruan yang sama turut datangnya daripada kelompok yang terlibat secara langsung dalam politik.
Bermula dengan perletakan jawatan pemimpin Hindraf, P Waytha Moorthy ssbagai timbalan menteri dan kemudian meminta Najib segera meletakkan jawatan kerana diangggap khianat dan mungkir janji untuk membantu golongan miskin kaum India, seruan yang sama kemudian datang pula daripada pemimpin Sabah, Jeffrey Kitingan yang mengetuai parti STAR.
Jika Waytha sekadar meminta Najib meletakkan jawatan atas alasan sudah kehilangan moral politik sebagai pemimpin yang seharusnya berpegang pada janji, Jeffrey pula bukan saja mengecam Perdana Menteri sebagai pemimpin yang membawa banyak masalah kepada negara, malahan mencadangkan Tengku Razaleigh sebagai alternatif yang terbaik sebagai penggantinya.
Dengan menyedari bahawa kemenangan BN banyak bergantung kepada kemenangan kerusi di Sabah dan Sarawak, saranan Jeffrey tidak lain ialah untuk memancing perhatian parti-parti lain di kedua-dua negeri itu agar mempunyai lorong kesedaran yang sama dengannya.
Beralihnya sokongan yang diterima BN selama ini, sama ada di Sabah mahu pun Sarawak, adalah petanda maut bagi Najib.
Dan jika diambil kira seruan perletakan jawatan itu sesuatu yang bermusim dan akan dituruti oleh pihak lain pula, kebarangkalain lebih ramai yang tampil meminta Najib segera meletakkan jawatan selepas ini bukanlah sesuatu yang mustahil.
Ramai yang menunggu, siapa pula yang akan bersuara meminta Najib meletakkan jawatan selepas ini.
Tambahan pula dengan sikap Najib yang nampaknya masih kaku, tidak mahu berubah serta lambat memberi respon terhadap sesuatu isu, ia secara langsung memperlihatkan kepimpinannya yang semakin lemah dan tidak lagi relevan dalam dunia yang serba pantas sekarang ini.
Dalam isu Waytha meletakkan jawatan misalnya, Najib hanya memberi respon dan meluahkan kekecewaannya dengan tindakan pemimpin Hindraf itu setelah tujuh hari kemudiannya. Dan kini, walaupun Waytha terus mengkritiknya sambil mendesaknya segera berundur sebagai Perdana Menteri, Najib masih belum lagi memberi responnya.
Di ketika semua perkara semakin pantas, kelembapan Najib ini tidak boleh diterima sama-sekali kerana ia memperlihatkan beliau sudah kehilangan upaya untuk mempertahankan dirinya. Lebih memburukkan keadaan, pemimpin UMNO dan kerajaan yang dilihat masih mempunyai semangat untuk mempertahankan Najib pula hanya dua tiga kerat saja.
Di samping itu, selepas pilihanraya kecil Kajang yang akan menyaksikan Anwar menjadi MB Selangor berserta keupayaan melakar imej lebih baik untuk PR, ia dalam masa yang sama juga akan menjadikan UMNO, BN dan kerajaan semakin terperosok untuk meraih sokongan rakyat.
Dengan itu, Najib akan terus dipersalahkan dan keperluan beliau segera berundur akan menjadi semakin meningkat. Mahathir yang sekarang ini pun sudah memperlihatkan kerisauannya dengan gerakan baru Anwar di Kajang pasti tidak akan berdiam diri atau melihat dengan berpeluk tubuh saja kebangkitan musuh politiknya untuk menawan Putrajaya.
Satu-satunya perkara yang tidak sanggup dihadapi oleh Mahathir ialah jika Anwar akhirnya berjaya menjadi Perdana Menteri.
Dan satu-satunya juga peluang yang mungkin ada untuk mengelakkan Anwar daripada menjadi Perdana Menteri ialah dengan segera menukar Najib dan menggantikannya dengan pemimpin lain yang lebih diyakini dan diterima rakyat. Najib hampir pasti akan dikambing-hitamkan dalam pertempuran ini.
Sebab itu, sebaik saja Anwar menang di Kajang, musim mendesak Najib berundur yang sudah pun bermula ketika ini, pasti akan lebih rancak lagi. Sekarang ini bukan saja gerakan itu seperti sudah bermula, bahkan sudah kedengaran apa pihak yang akan tampil lebih berani dan lantang daripada Waytha dan Jeffrey Kitingan lagi.
Tak percaya? Tungguuuuu….(SH 20/02/2014)

0

0

votes
Article Rating
Kongsikan artikel ini


Chew Mei Fun Calon BN, Perkasa Wajib Jadi Tukang Kempen Utama

 BN akhirnya memutuskan calonnya bagi berhadapan dengan Anwar Ibrahim dalam pilihanraya kecil DUN Kajang pada 23 Mac depan ialah Naib Presiden MCA, Chew Mei Fun. Meskipun beliau seorang wanita, tetapi dengan kedudukannya dalam MCA serta pengalamannya pernah menjadi Timbalan Menteri dan Ahli Parlimen sebelum ini, beliau dianggap calon terbaik untuk menghalang Anwar daripada memenangi kerusi itu dan seterusnya menjadi MB Selangor.
Dengan sahnya BN turut menyertai pilihanraya kecil ini dan mengelak untuk membiarkan Anwar hanya ditentang oleh calon Bebas dan sekaligus boleh menjimatkan wang kerajaan, pengundi Kajang sudah boleh membayangkan kemeriahan kempennya yang pasti disusuli dengan pelbagai pengumuman projek segera bernilai juta-jutaan ringgit untuk mendapatkan sokongan.
Menyedari cabaran BN dalam pilihanraya ini bukannya mudah dan Najib sendiri mengakui perlunya BN bekerja dua kali ganda daripada biasa, limpahan projek pembangunan dan seumpamanya juga mungkin turut berlipat kali ganda jumlahnya.
Menariknya pilihanraya kecil ini bukan saja kerana ia akan membuka jalan kepada Anwar menjadi MB Selangor dan BN pula cuba menghalangnya, tetapi pihak yang turut menyertai pilihanraya ini juga adalah semata-mata untuk menghalang kemaraan Anwar itu.
Bekas Menteri di Jabatan Perdana Menteri, Zaid Ibrahim mengumumkan hasratnya bertanding adalah semata-mata untuk menghalang Anwar menduduki kerusi MB Selangor dan mengekalkan Khalid Ibrahim di kerusi tersebut, meskipun tiada sesiapa yang memintanya berbuat demikian.
Calon Bebas lain yang turut mengumumkan untuk bertanding seperti Nallakaruppan, Yuktes Vijay dan Herman Tino, walaupun hasratnya juga mahu menghalang Anwar, mungkin sudah hilang semangat meneruskan niat masing-masing berikutan pengumuman yang dibuat sebelum ini langsung tidak mendapat sambutan.
Zaid juga dijangka tidak mampu memberi saingan yang hebat dan persaingan sebenar adalah antara PKR dengan BN.
Menariknya juga pilihanraya kali ini ialah kerana ia telah menyebabkan NGO pendesak Melayu, Perkasa turut menjadi mamai dan tidak keruan pendiriannya. Pada peringkat awal, Setiausaha Agung Perkasa, Syed Hassan Syed Ali berkata, Perkasa tidak mahu terlibat dalam pilihanraya kecil ini kerana ia tidak membawa sebarang perbezaan kepada Selangor.
Menurutnya, pilihanraya itu diadakan lebih untuk kepentingan peribadi individu tertentu dalam PKR dan kalah atau menang tidak membawa perbezaan kepada politik Selangor.
Bagaimanapun beberapa hari kemudian, Presiden Perkasa, Ibrahim Ali yang terdengar ura-ura bahawa MCA bakal mencalonkan Chew Mei Fun untuk berhadapan dengan Anwar, lantas menyokong pemilihan itu dan menganggapnya sebagai pilihan yang tepat untuk menewaskan Anwar.
Bagi Ibrahim yang mengaku beliau 1000 lebih hebat daripada Anwar Ibrahim, pemilihan Chew Mei Fun yang pernah meletakkan jawatan daripada MCA kerana tidak bersetuju dengan bekas Presiden MCA sebelumnya, Chua Soi Lek yang dikaitkan dengan isu moral dan penyebaran video seks, adalah pilihan paling tepat untuk membawa obor kemenangan BN.
Sokongan Ibrahim itu menjadikan beliau seolah-olah memangkah pendirian awal yang pernah dinyatakan oleh Syed Hasan yang juga merupakan Timbalan Pengerusi Kelab Chedet iaitu sebuah kelab yang menyokong perjuangan bekas Perdana Menteri, Mahathir Mohamad.
Mungkin secara kebetulan atau barangkali BN memang menerima pakai hujah Ibrahim Ali itu, hari ini Muhyiddin Yassin secara rasmi menyatakan bahawa BN bersetuju untuk memilih Chew Mei Fun sebagai calon BN di Kajang untuk berhadapan dengan Anwar.
Maka, dengan persefahaman secara tidak langsung ini, Ibrahim Ali dan Perkasa wajib menjadi tukang kempen utama untuk pilihanraya kecil ini. Ia bukan saja untuk membuktikan kebenaran bahawa Chew Mei Fun sebagai calon yang paling tepat dari segi moral dan kualitinya untuk membawa kemenangan kepada BN tetapi juga untuk mengesahkan Ibrahim Ali benar-benar 1000 kali lebih hebat berbanding Anwar.
Ibrahim dan Perkasa kini tiada pilihan lain, kecuali sama-sama menyingsing lengan berkempen untuk kemenangan cakon daripada MCA itu walaupun sebelum ini NGO pendesak Melayu dan parti berasaskan kaum Cina itu pernah berbalah dalam beberapa isu yang melibatkan kepentingan Melayu. (SH 21/02/2014)

0

0

votes
Article Rating
Kongsikan artikel ini


Kemenangan Anwar Adalah Penolakan Mutlak Kepada BN

 Pilihanraya kecil DUN Kajang semakin hampir tarikhnya. Calon-calon yang bakal bertanding juga sudah dumumkan. BN menamakan Naib Presiden MCA, Chew Mei Fun manakala PKR sejak awal meletakkan Ketua Umumnya, Anwar Ibrahim. Beberapa calon Bebas juga turut mengumumkan hasrat untuk bertanding tetapi kebarangkaliannya mungkin hanya Zaid Ibrahim yang berani mengotakan kata-katanya.
Sekarang ini yang perlu ditunggu hanyalah tarikh 11 Mac untuk diketahui secara rasmi siapakah yang bakal bertanding dalam pilihanraya itu.
Sejak awal pengumuman kekosongan pilihanraya ini, sasaran semua pihak tidak lain ialah Anwar Ibrahim. Langkah Kajang yang bakal menjadikan Anwar sebagai ADUN dan seterusnya MB Selangor seolah-olah sesuatu yang wajib dihalang oleh semua pihak.
Mahathir dan Daim yang sebelum ini dilihat sudah menghidupkan enjin untuk memulalan serangan terhadap kepimpinan Najib yang terus-terusan dilanda pelbagai masalah, kemudiannya turut mengalihkan sasarannya kepada Anwar. Mahathir terutamanya, melalui beberapa komennya, terpampang ketakutan yang amat sangat terhadap kemaraan Anwar dan sedang menggagahkan dirinya yang sedang menginjak usia 89 untuk menentang bekas TPM yang pernah dipecatnya itu.
BN pula, walaupun menyedari pilihanraya Kajang tidak mampu mengubah apa-apa kedudukan mereka di Selangor, atas desakan agar tidak memberi laluan percuma kepada Anwar dan mengelak dianggap penakut, akhirnya menamakan Chew Mei Fun yang dianggap bersih, bermoral tinggi dan rajin bekerja sebagai calonnya. Dibahu wanitanya disandarkan harapan untuk menewaskan Anwar dan juga melonjakkan imej MCA.
Calon Bebas Zaid Ibrahim juga, hasratnya bertanding tidak lain ialah untuk menghalang Anwar daripada menjadi MB Selangor.
Beberapa orang yang turut mahu menawarkan diri sebagai calon Bebas (entah jadi, entah tidak) sebelum ini seperi Nallakaruppan, penyanyi Herman Tino dan Yuktes Vijay juga hasrat mereka semata-mata untuk menghalang Anwar.
Barangkali ini pertama kali dalam sejarah begitu ramai yang mahu menawarkan diri bertanding sebagai calon Bebas bukan disebabkan tidak bersetuju dengan kerajaan yang memerintah tetapi semata-mata untuk melawan Ketua Pembangkang. Malah calon-calon Bebas ini lebih mirip menyokong kerajaan.
Jika diambil kira dengan beberapa NGO, badan bebas, ahli akademik dan sebagainya yang tidak henti-henti mencipta hujah agar Anwar dikalahkan dalam pilihanraya ini, dan seperti sedang bergandingan tangan bersama BN, Mahathir dan calon-calon Bebas itu, ia seolah-olah Anwar sedang berhadapan dengan gerombolan yang sangat besar dan gagah yang mahu menewaskannya.
Selain Tuhan yang menjadi sandaran Anwar dan PR dalam pilihanraya ini, harapan mereka yang seterusnya ialah agar pengundi Kajang dapat menggunakan kebijaksanaan sendiri dalam membuat pilihan yang tepat dan bijaksana.
Bagaimana jika akhirnya Anwar menang juga dalam pilihanraya ini? Dengan gerombolan yang terlihat begitu besar mahu menewaskannya, bagaimana juga jika akhirnya majoriti Anwar melebihi 6,824 undi sepertimana yang diraihnya dalam PRU 13 lalu?
Haruslah diingat bahawa selain cabaran yang besar itu, pilihanraya kecil ini juga diadakan ketika rakyat baru saja menerima pemberian tunai BR1M bernilai RM650. BN tentulah mengharapkan sekurang-kurangnya BR1M ini memberi kesan yang positif untuk mengubah kecenderungan pengundi Kajang dalam membuat pilihan.
MCA pula, selain meletakkan calonnya yang dianggap terbaik serta kepimpinan tertingginya pula baru saja mengalami perubahan, pilihanraya ini juga menjadi ujian sama ada parti itu masih melekat di hati pengundi Cina atau sebaliknya.
Secara rasionalnya, sementara Anwar sedang digasak habis-habisan, pilihanraya ini juga menampilkan cabaran yang besar kepada BN dan semua pihak yang terlibat seperti UMNO, MCA, Najib, Mahathir dan lain-lainnya jika akhirnya kemaraan Anwar tidak mampu disekat.
Kemenangan Anwar adalah petanda buruk kepada BN dalam menghadapi PRU 14 nanti yang memerlukan semua yang terlibat, terutamanya Najib dan Mahathir agar segera memasang cermin besar di rumah masing-masing dan menatap wajah sendiri dengan lebih kerap berbanding biasa. (SH 23/02/2014)

0

0

votes
Article Rating
Kongsikan artikel ini